М И Н И С Т Е Р С Т В О Н А Ф И Н А Н С И Т Е

# ИНФОРМАЦИЯ

**ЗА КАСОВОТО ИЗПЪЛНЕНИЕ НА ДЪРЖАВНИЯ БЮДЖЕТ И НА ОСНОВНИТЕ ПОКАЗАТЕЛИ НА КОНСОЛИДИРАНАТА ФИСКАЛНА ПРОГРАМА**

**ЗА ПЪРВОТО ПОЛУГОДИЕ НА 2022 ГОДИНА**

**Развитие на икономическата среда**

Извънредната епидемична обстановка в страната, във връзка с пандемията от COVID-19, беше преустановена след 31 март 2022 г. поради значителното подобрение на здравната ситуация, което подкрепи и икономическата активност в страната.

През първото тримесечие на 2022 г. БВП нарасна с 5 % на годишна база. Растежът бе подкрепен основно от увеличение на потребителските разходи на домакинствата с 6,4 % и съществено повишение на запасите от незавършена продукция. Повишението на работните заплати в частния сектор, силният ръст на кредитирането и повишеното доверие на потребителите през януари и февруари бяха причина за растежа на потребителските разходи. В същото време, инвестициите в основен капитал се понижиха с 4,4 %. По-високото вътрешно търсене доведе до растеж на вноса на стоки и услуги от 14,1 %, докато износът на стоки и услуги нарасна със 7,4 %. Това предопредели повишение на отрицателния принос на нетния износ към растежа на БВП. Краткосрочните индикатори дават очаквания за благоприятно икономическо развитие и през второто тримесечие със среден растеж за април и май на промишленото производство от 18,6 % и 5,3 % на търговията на дребно.

Броят на заетите (според ЕСС 2010) през първото тримесечие на 2022 г. е 3 368,4 хил. души и нараства на годишна база с 1,6 %. Ръст в броя на заетите се наблюдава в почти всички икономически дейности от сектора на услугите. В аграрният сектор и строителството показателят практически се запазва близък до нивото, регистрирано през първото тримесечие на предходната година, докато в промишлеността броят на заетите е намалял с 0,8 %.

Коефициентът на безработица в страната се запази нисък, 4,9 % за първото тримесечие на 2022 г. според Наблюдението на работната сила, което е с 1,6 пр.п. по-ниско от стойността на индикатора за ЕС-27. Броят на регистрираните безработни в АЗ отчита постоянна тенденция на намаление от началото на годината, като в края на юни бе достигната исторически най-ниската стойност на показателя за последните 30 и повече години.

През първото тримесечие на 2022 г. номиналното нарастване на средната работна заплата в страната достигна 9 % и компенсира отчетения ръст на потребителските цени. Реалният темп на растеж на показателя, дефлиран с ХИПЦ, възлезе на 0,1 %. Текущата динамика на заплатите леко се забави в сравнение с 2021 г., но приносът на частния сектор беше по-силен. За разлика от предходната година, заплатите в публичния сектор се повишиха с по-нисък темп (1,8 % на годишна база), докато тези в частния сектор продължиха да нарастват с двуцифрен темп (11,6 % на годишна база). През първото тримесечие на 2022 г., реалната производителност на труда общо в икономиката нарасна с 3,3 %, с водещ принос на промишлеността.

Годишният темп на инфлация в страната продължи да се ускорява през първото полугодие на 2022 г. и през юни достигна 14,8 % според ХИПЦ. Като водещ фактор за това може да се посочи същественото поскъпване на суровините на международните пазари, и най-вече на енергоносителите, и техните преки и косвени ефекти по линия на нарасналите производствени и транспортни разходи. В допълнение към факторите от страна на предлагането, с проинфлационно влияние бе и силното потребление на домакинствата. По основни компоненти, най-голям принос за повишението на общия индекс имаха храни и безалкохолни напитки, следвани от енергийни стоки. Цените в тези две групи се повишиха съответно с 23,5 % и 37,5 % спрямо същия месец на 2021 г. и продължават да формират малко над 70 % от повишението на индекса спрямо година по-рано. Базисната инфлация също се ускори до 11 % на годишна база във връзка със споменатите вече вторични ефекти.

За периода януари-май 2022 г. дефицитът по текущата сметка се повиши до 0,7 % от прогнозния БВП спрямо почти балансирано салдо година по-рано. Основен принос за влошаването имаше търговията със стоки. Силното вътрешно търсене, съчетано с нарастването на цените на международните пазари, се отрази в номинален растеж на вноса от 40,1 % спрямо предходната година, докато възстановяването на износа бе с по-бавен темп от 37,6 %. Търговският дефицит възлезе на 2,1 % от прогнозния БВП, при 1,3 % година по-рано. През първите пет месеца на годината бе отчетено силно възстановяване на потока от чуждестранни туристи, което доведе и до удвояване на приходите от туризъм спрямо същия период на 2021 г. Излишъкът по статия услуги достигна 2,2 % от прогнозния БВП или с едва 0,1 пр. п. повече спрямо година по-рано. Общият дефицит по доходните статии се запази непроменен на ниво от 0,8 % от прогнозния БВП.

Кредитът за частния сектор се ускоряваше през първото полугодие на 2022 г. и в края на юни темпът му на растеж на годишна база достигна 12,6 % при 8,7 % в края на 2021 г. С по-голям принос за това бяха кредитите за домакинства, които се ускориха за същия период от 13,4 % до 14,7 %. Водеща роля имаха жилищните кредити (ръст от 18,2 % в края на юни), след като ускоряващата се инфлация, нулевите лихвени проценти по банковите депозити и нарастващите цени на жилищата стимулираха допълнително търсенето на недвижими имоти с цел съхраняване стойността на спестяванията. Горните фактори допринесоха и за по-силно нарастване на потребителските кредити (13,0 % в края на юни). При нефинансовите предприятия водеща роля имаше търсенето на оборотни средства (овърдрафт кредити) на фона на нарастващи цени на енергията, транспорта и суровините. Общо кредитите за нефинансови предприятия се увеличиха с 10,6 % годишно в края на юни при ръст от 4,6 % за 2021 г.

# Основни акценти във връзка с текущото наблюдение на изпълнението на консолидираната фискална програма за първото полугодие на 2022 г.

Развитието на основните бюджетни параметри през първото полугодие бе доминирано от продължаващото подобрение на показателите в частта на приходите, особено отчетливo през второто тримесечие, а от страна на разходите се наблюдаваше известно задържане на разходите през първото тримесечие на годината и плавно нарастване през второто. След постепенното нормализиране на ситуацията с пандемията след месец февруари необходимостта от прилагане на повечето ограничителни мерки и мерки за подкрепа на бизнеса и уязвимите групи от населението намаля значително. Считано от 01 април 2022 г. извънредната епидемична обстановка в България бе прекратена, с което отпаднаха и основните ограничения за бизнеса, наложени поради пандемията. Това развитие до голяма степен съответства на заложения сценарий в разчетите към ЗДБРБ за 2022 г. при допускане за запазване на ниските нива на натоварване на здравната система през третото и четвъртото тримесечие на годината.

Изпълнението на държавния бюджет до деня на приемането от Народното събрание на ЗДБРБ за 2022 г. се извършваше по реда на чл. 87, ал. 1 от ЗПФ, като събирането на приходите се извършваше в съответствие с действащите закони, а извършването на разходи и предоставянето на трансфери бе до размера им за същия период на предходната година, като се отчетоха влезли в сила актове на Народното събрание и Министерския съвет. Това заедно с намаляващия натиск на пандемията оказа задържащ ефект върху разходите, като общо разходите по КФП за първото тримесечие на 2022 г. останаха номинално близки до отчетените за същия период на предходната година (номинален ръст от едва 0,9 на сто). Това също така забави и изпълнението на планираните разходи по чл. 1, ал. 5 на ЗДБРБ за 2022 г.

От друга страна, цените на енергоносителите, и в частност на електроенергията, продължиха устойчиво да нарастват през първите месеци на годината, след което внезапният шок от избухването на военните действия в Украйна значително влоши перспективите за очакваното нормализиране на ценовите равнища на пазара на електроенергия. Поради това се наложи, програмите за компенсиране на небитовите потребители на електрическа енергия и природен газ, прилагани през последното тримесечие на 2021 г., да бъдат доразвити и да продължат да се прилагат до края на месец юни 2022 г. Удължаването на програмите бе в рамките на разходните тавани по годишния закон за бюджета, като компенсаторните плащания се извършваха чрез разходи по бюджета на „Фонд сигурност на електроенергийната система“, включително и за сметка на допълнителни приходи. От началото на юли до края на годината бе приет нов законово регламентиран механизъм за изплащане на компенсации към небитовите потребители на електрическа енергия, който бе одобрен заедно с разчетите по ЗИД на ЗДБРБ за 2022 г.

С избухването на конфликта в Украйна в края на месец февруари 2022 г. към посоченото поскъпване на цената на електроенергията се добавиха и шоковете при пазарите на енергоносителите, основните суровини, металите и други. Скокът на цените и нарушените вериги за доставка са сериозен проблем, както за производителите, така и за потребителите, и представляват сериозна заплаха за продължаващото икономическо възстановяване след пандемията от COVID-19. Към тези развития следва да се добави и хуманитарния аспект на кризата, свързан с потока от бежанци. Отчитайки рисковете, произтичащи от избухването на войната в Украйна, и преките и косвените ефекти за бюджета от каналите, чрез които кризата оказва влияние върху икономиката и фиска, се наложи спешно да се търсят решения за минимизиране на негативните последствия за икономиката.

Първите три месеца на годината се характеризираха с продължаване на доброто представяне на приходната част на бюджета, дължащо се от една страна на реалния растеж на БВП, който за първото тримесечие на годишна база възлезе на 5 на сто, и от друга – на ефектите при косвените данъци от поскъпването на горивата, енергоносителите и другите суровини, промяната на курса на щатския долар и др. Въпреки избухването на военните действия в Украйна в края на февруари бюджетните приходи за периода не бяха засегнати, а продължиха да нарастват с добри темпове, което заедно с подобряващите се индикатори на пазара на труда и запазващото се вътрешно търсене, дават основание да се очаква, че бизнесът успешно ще успее да се адаптира към променената среда. Нещо повече, през месец май по данни на Евростат индустриалното производство в България отчете най-голям растеж на месечна база (20,2 на сто) сред всички държавните-членки на ЕС. През второто тримесечие ръста на приходите се ускори, като бяха отчетени двуцифрени растежи съпоставено със същия период на предходната година. Положителното развитие на параметрите по изпълнението на приходите и задържащият ефект върху разходите от прилагането на разпоредбата на чл. 87, ал. 1 на ЗПФ през януари и февруари доведоха до формирането на превишение на приходите над разходите за периода, като салдото по КФП към полугодието е положително в размер на 1 179,6 млн. лв. (0,8% от прогнозния БВП).

Усвояването на разходите през първото полугодие е традиционно ниско - разходите по КФП, включително вноската в общия бюджет на ЕС, за първите шест месеца на 2022 г. представляват 42,9 на сто от планираните с първоначалните разчети към ЗДБРБ за 2022 г. (ДВ, бр. 18 от 04.03.2022 г.) и съответно 41,1 спрямо актуализирания разчет към ЗДБРБ за 2022 г. (ДВ, бр. 52 от 05.07.2022 г.) Това се дължи както на посочените по горе причини, свързани с по-късното приемане на ЗДБРБ за 2022 г., така и с традиционното изместване на голяма част от инвестиционните и капиталови разходи за втората половина на годината. Неравномерното усвояване на капиталовите разходи е обективно обусловено от календара на строителния сезон, като изпълнението на повечето инфраструктурни проекти се извършва през летните месеци и разплащането за извършената работа се концентрира в последното тримесечие.

Съпоставени със същия период на предходната година, разходите и вноската в общия бюджет на ЕС нарастват номинално с 2,4 млрд. лв., което се дължи основно на по-високия размер на разходите по националния бюджет. При отделните елементи на разходите, съпоставено със същия период на предходната година, най-значителен номинален ръст се отчита при разходите за субсидии (0,8 млрд. лв. или 32,2 на сто), където освен традиционните разходи за субсидии за нефинансови предприятия през 2022 г. се отчитат и разходите по програмите за изплащане на компенсации за високите цени на електрическата енергия чрез бюджета на Фонд „Сигурност на електроенергийната система“. С цел смекчаване на икономическите последици от внезапно настъпилата нестабилност на цените на електрическата енергия и природния газ бяха разработени *Програма за компенсиране на битови клиенти на природен газ и топлофикационни дружества, използващи като основно гориво природен газ, с подпомагане с фиксирана сума на един MWh* (одобрена с РМС № 31 от 25.01.2022 г., изменена с РМС № 93 от 25.02.2022 г., РМС № 202 от 06.04.2022 г., РМС № 301 от 13.05.2022 г. и РМС № 356 от 01.06.2022 г.), *Програма за компенсиране на небитови крайни клиенти на електрическа енергия с подпомагане с фиксирана сума на един MWh* (одобрена с РМС № 30 от 25.01.2022 г., изменена с РМС № 105 от 02.03.2022 г., РМС № 202 от 06.04.2022 г., РМС № 301 от 13.05.2022 г. и РМС № 356 от 01.06.2022 г.), *Програма за компенсиране на разходите на операторите на електропреносната и електроразпределителните мрежи за закупуване на електрическа енергия, потребена за технологични разходи* (одобрена с РМС № 893 от 30.12.2021 г., изменена с РМС № 92 от 25.02.2022г. и с РМС № 202 от 06.04.2022 г.), *Програма за компенсиране на непредвидени разходи на дружествата от отрасъл ВиК за потребена електрическа енергия за първото тримесечие на 2022 г.* (одобрена с РМС № 105/02.03.2022 г.), *Програма за компенсиране на непредвидени разходи на дружествата от отрасъл ВиК за потребена електрическа енергия за месец април на 2022 г.* (одобрена с РМС № 202 от 06.04.2022 г.) и *Програмата за подпомагане на студенти и докторанти, настанени в студентски общежития, стопанисвани от държавните висши училища и „Студентски столове и общежития“ ЕАД, за периода януари 2022 г. – април 2022 г*. (одобрена по т. 6 от Решение № 202/06.04.2022 г.). С няколко решения на правителството тези програми бяха доразвити и на по-голямата част от тях действието бе удължено до месец юни 2022 г. Програмата с най-голям обхват предвижда механизъм за подпомагане на небитови крайни клиенти чрез търговците на електрическа енергия, доставчиците от последна инстанция, производителите на електрическа енергия, продаващи директно на крайни небитови потребители, и оператора на организиран борсов пазар на електрическа енергия. Възползващите се от програмата небитови крайни клиенти са около 633 000, като те са подпомагани с фиксирана сума на един MWh чрез извършване на компенсация на базата на количествата активна електрическа енергия, върху която се начислява цена „задължение към обществото“. С компенсацията се намалява дължимата за плащане сума от небитовите крайни клиенти. Чрез програмите са подпомогнати всички небитови крайни клиенти, ВиК дружествата, операторите на електропреносната и на електроразпределителната мрежи и студентите и докторантите за справяне с последиците от съществените и неблагоприятните колебания на цените на електрическата енергия, както и потребителите на природен газ за многократното нарастване на цените на този вид гориво. В изпълнение на програмите разплатените средства от Фонд „Сигурност на електроенергийната система“ през първото полугодие на 2022 г. са в размер на близо 1,3 млрд. лв. Към тази сума следва да се добавят и 0,4 млрд. лв. плащания за сметка на средствата, заделени в сметки за чужди средства на Министерството на енергетиката в края на 2021 г. в изпълнение на Решение на Народното събрание за одобряване на допълнителни разходи и трансфери по държавния бюджет за 2021 г. за сметка на преизпълнението на данъчните приходи, одобрени за плащания през първото тримесечие на 2022 година.

Друг елемент на разходите, при който се отчита съществено нарастване спрямо полугодието на предходната година (с 0,8 млрд. лв. или 36,4 на сто) са разходите за издръжка, където основен принос имат разплатените задължения от предходни години към пътно строителните и поддържащите фирми, по договори за текущ ремонт и поддръжка.

При социалните и здравно осигурителните разходи също се отчита ръст (0,7 млрд. лв. или 6,6 на сто), главно в частта на разходите за пенсии (0,6 млрд. лв. или 8,9 на сто.). Основните мерки в пенсионната сфера, действащи през първото полугодие на 2022 г., влязоха в сила от 25 декември 2021 г., и включват увеличение на размера на минималната пенсия за осигурителен стаж и възраст от 300 лева на 370 лева, преизчисляване на всички пенсии чрез промяна в пенсионната формула и нарастването на тежестта на всяка година осигурителен стаж от 1,2 на сто на 1,35 на сто, както и увеличение на максималния размер на пенсията от 1 440 на 1 500 лева. За периода от януари до юни 2022 г., под формата на допълнителна сума към пенсиите, беше изплатена и разликата между дохода от пенсии с включена т. нар. „ковид добавка“ от 120 лв. за декември 2021 г. и дохода от пенсии с включена т. нар. „ковид добавка“ от 60 лв. Към 30 юни 2022 г. са извършени разходи в размер на 100,8 млн. лв. За по-високите разходи допринася също така изплатената добавка в размер на 70 лева за всеки пенсионер за Великден, за което са изразходвани 142,1 млн. лв. Друг фактор, влияещ върху нарастването на разходите за пенсии, е базов ефект от увеличението на пенсиите от 01 юли 2021 г. Отделно от това, за изплащане на добавката от 60 лева към пенсиите на всички пенсионери и по програмата за ваксинация на възрастните хора за периода януари-юни 2022 г. са извършени плащания в общ размер на 792,3 млн. лв. за сметка на средствата, заделени в сметки за чужди средства на държавното обществено осигуряване в края на 2021 г. в изпълнение на Решение на Народното събрание за одобряване на допълнителни разходи и трансфери по държавния бюджет за 2021 г. за сметка на преизпълнението на данъчните приходи, одобрени за плащания през първото полугодие на 2022 година.

Разходите за персонал и разходите за лихви също отчитат номинален ръст спрямо първото полугодие на 2021 г. (съответно с 4,9 и 6,7 на сто), докато капиталовите разходи и трансфери са по-ниски.

За разлика от предходните вълни на пандемията, новата вълна на варианта Омикрон премина без да се въвеждат силно-рестриктивните мерки за затваряне на бизнеси, като фокусът бе насочен не на национално, а на регионално равнище, към по-меки мерки, целящи недопускане на претоварване на здравната система. Прилагайки тази стратегия, въпреки многократно по-високия брой заразени в пика на пандемията, не се допусна запълване на ограничения брой легла в болничните заведения. По-меките мерки в България, в сравнение с повечето страни от ЕС, не засегнаха значително икономическата активност в страната, като един от най-засегнатите сектори от пандемията - туризмът отчете съществено подобрение спрямо първото полугодие на 2021 г.

# Одобрен законопроект за изменение и допълнение на ЗДБРБ за 2022 г.

В изпълнение на постигнатите политически договорености между коалиционните партньори за предприемане на спешни антикризисни мерки и поетите ангажименти при обсъжданията и приемането на закона за бюджета за настоящата година, правителството изготви и внесе в Народното събрание проект на Закон за изменение и допълнение на Закона за държавния бюджет на Република България за 2022 г. (ЗИД на ЗДБРБ за 2022 г.). Предложен бе спешен пакет от антикризисни мерки, насочени към преодоляване на негативните последствия от нарастващите цени на горивата и енергоносителите, съответно нарастващия инфлационен натиск върху най-засегнатите групи от обществото и бизнеса. Целта бе да се подкрепят българските граждани и бизнеса в условията на безпрецедентна криза, породена от конфликта в Украйна и да се смекчат шоковете, породени от високите цени на енергоносителите и суровините, за уязвимите групи от обществото и за икономиката на България. Законопроектът бе окончателно приет от Народното събрание в края на м. юни и обнародван в началото на месец юли (ДВ, бр. № 52 от 5.07.2022 г.), като в окончателната редакция са отразени и редица предложения и допълнения от народни представители, направени по време на процедурата по приемането му в парламента.

Макрорамката към законопроекта бе базирана на актуализираната през месец май от Министерството на финансите макроикономическа прогноза за 2022 г., с което бяха отразени текущото развитие на националната икономика, променените допускания за международната среда и ефектите от предложения пакет от антикризисни мерки. Избухването на военните действия в Украйна влоши очакванията за икономическата среда, като в прогнозата залегна допускането, че високата несигурност ще се запази през цялата година, като се очакват нарушения в международната търговия, повлияни от ограничения износ на стоки от региона на конфликта, които допълнително ще влошат проблемите по веригите на доставки. Очаква се през 2022 г. реалният растеж на БВП на България да възлезе на 2,9 %, което представлява понижение спрямо прогнозата, с която бе приет ЗДБРБ за 2022 г. От друга страна, в прогнозата са отразени променените допускания за валутния курс и международните цени на суровините, както и отчетните данни за ХИПЦ до април, с което очакванията за динамиката на инфлацията бяха ревизирани в голяма степен. Корекцията е основно по линия на по-високо от очакваното поскъпване на храните и неенергийните нехранителни стоки в резултат на по-силни ефекти от поскъпването на суровините и енергоносителите, продължаващо повишение на цените на петрола и неенергийните суровини, което се очаква да започне да се забавя през втората половина на годината. В съответствие с това инфлацията в края на 2022 г. се очаква да достигне 11,6 %, значително над прогнозираното в макроикономическата прогноза към ЗДБРБ за 2022 г.

По отношение на приходите в актуализираните разчети към ЗДБРБ за 2022 г. бяха заложени, от една страна, ефектите от променените очаквания за развитието на макроикономически индикатори след избухването на военния конфликт в Украйна, и от друга - ефектите от мерките в частта на данъчната политика за реализиране на антикризисни мерки, в т.ч. въвеждане на данъчни облекчения при облагане на доходите, въвеждане на временно намалени или нулеви ставки по ЗДДС на определени стоки, освобождаване от акциз на някои енергийни продукти и др. Освен това, в приходната страна на бюджета бяха отразени и очакваните по-високи от планираните грантове от ЕК за България за 2022 г. по Плана за възстановяване и устойчивост, които се отразяват в подобрение в частта на приходите от помощи и даренията по сметките за средства от ЕС. На база на изготвените разчети Народното събрание одобри нетно увеличение на разчетите по приходите по КФП за 2022 г. в размер на ***2,4 млрд. лв.*** (1,6 на сто от прогнозния БВП), в т.ч. 1,3 млрд. лв. по държавния бюджет.

В частта на разходите и вноската в общия бюджет на ЕС актуализираната фискална рамка по КФП предвижда допълнителните разходи по бюджетите на държавното обществено осигуряване, респективно НЗОК, свързани с мерките в пенсионната сфера, необходимият ресурс за компенсациите към крайните потребителите физически лица на горива, залегнали в антикризисния пакет, както и за други мерки, в т.ч. увеличение натрудовите възнаграждения на медицинския персонал, зает в здравните и лечебните заведения - второстепенни разпоредители с бюджет към министъра на здравеопазването и в здравните кабинети в държавните и общинските детски градини и училища, в детските ясли и яслените групи към детски градини, персонала в образователните институции, служителите в дейност „Общинска администрация“ и библиотеките с регионален характер, допълнителни средства за подкрепа на земеделските стопани, допълнителни средства за издръжка и капиталови разходи в различни сфери, по-висок от планирания за годината размер на вноската на Република България в общия бюджет на ЕС, икономии в някои планирани разходи и други. Нетният ефект в разходите по консолидираната фискална програма от посочените промени възлиза на ***2,7 млрд. лв***., което представлява 1,8 на сто от прогнозния БВП за годината.

Посочените нетни ефекти в приходите и разходите по консолидираната фискална програма са разчетени при запазване на заложената целева стойност по отношение на размера на дефицита по КФП, отнесен към прогнозния БВП за 2022 година, като съответно ***салдото по КФП за 2022 г. се предвижда да бъде отрицателно в размер на 4,1 % от прогнозния БВП.***

Освен пакета антикризисни мерки в приходната и разходната част на бюджета в хода на обсъждането на актуализацията на бюджета бе адресиран и друг основен проблем пред бизнеса – високите цени на електрическата енергия за потребителите извън регулирания пазар. По време на процедурата по гласуването на законопроекта бяха направени редица предложения от народни представители за промени, с които да се регламентира конкретен механизъм за изплащане на компенсации към небитовите потребители на електрическа енергия за сметка на целеви вноски от публичните предприятия от сектор енергетика със 100 на сто държавно участие в капитала. В окончателния текст е записано, че размерът и срокът за внасяне на целевите вноски ще се определят от Министерския съвет, като средствата ще постъпват по бюджета на Фонд „Сигурност на електроенергийната система“ и ще служат за изплащане на компенсации на небитовите потребители на електрическа енергия. От своя страна Фондът ще изплаща компенсации на небитовите крайни клиенти на електрическа енергия в размер на 100 на сто от разликата на средната цена на сегмента „ден напред“ на „БНЕБ“ ЕАД за съответния месец и базова цена от 250 лв./MWh. Предвидено е механизмът да се прилага за периода 01.07.2022 г. – 31.12.2022 г.

Влизането в нов цикъл на повишаване на основните лихви предполага предстоящо постепенно увеличаване на цената на финансиране на правителствата. Освен това рисковете, породени от конфликта в Украйна, се отразяват и в разширяване на спредовете по държавните облигации на много държави спрямо германските федерални облигации и възможни негативни промени в суверенните рейтинги. Несигурната геополитическа обстановка, евентуалното влошаване на ситуацията по отношение на пандемията от COVID-19 през есента и очакваните промени на политиките на централните банки допълнително ще усложнят процеса по „излизане на пазарите“ и пласирането на нов държавен дълг. В тази обстановка по-ранното „излизане на пазара“ и предварителното осигуряване на финансиране на падежиращ дълг би спестило бъдещи разходи по обслужването на държавния дълг. Следвайки такава стратегия, би било целесъобразно още през 2022 г. да се обезпечи ресурс за префинансиране на предстоящите падежи на държавни облигации на международните финансови пазари през март 2023 г., които са в размер на около 3,0 млрд. лв. За тази цел в законопроекта бе предложено обезпечаване на допълнително дългово финансиране в размер от 3,0 млрд. лв. през 2022 г., което да остане на разположение във фискалния резерв към края на годината и да обезпечи плащанията по падежиращ дълг в началото на 2023 г. Това от своя страна промени ограничението за максимален размер на новия държавен дълг, който може да бъде поет през годината от 7,3 млрд. лв. на 10,3 млрд. лв. и доведе до промяна на ограничението за максимален размер на държавния дълг към края на 2022 г. от 35,5 млрд. лв. на 38,5 млрд. лв.

# Информация за разходи, свързани с хуманитарната криза породена от военните действия в Украйна

***Програми за хуманитарна помощ за лица, търсещи временна закрила*** - в началото на март с РМС № 145/2022 г. бе одобрена Програма за ползване на хуманитарна помощ за лица, търсещи временна закрила в Република България вследствие на военните действия в Република Украйна (Програмата), която по-късно бе изменена и допълнена с РМС № 181 от 30 март 2022 г. и РМС № 239 от 15 април 2022 г. Програмата се администрира от Министерството на туризма, като разходите е предвидено да се финансират от инструменти на ЕС и/или от държавния бюджет. Механизмът на предоставяне на помощта предвиждаше на категоризирани или регистрирани места за настаняване, вписани в Националния туристически регистър, и на обектите, вписани в създадения за целите на изпълнението на програмата Регистър на местата за подслон да се изплаща хуманитарната помощ в общ размер на 43,60 лв. с вкл. ДДС за нощувка и храноден (закуска, обяд и вечеря), в т. ч. туристически данък и транспортиране, на всяко настанено лице, търсещо временна закрила. Средствата по Програмата се предоставят на три отчетни периода, след като бъде извършена проверка от комисия за съответствие с критериите за изплащане на хуманитарните средства и обхваща периода от 24.02.2022 г. до 31.05.2022 г.

С ПМС № 61 от 19 април 2022 г. и ПМС № 71 от 5 май 2022 г. са одобрени допълнителни разходи по бюджета на Министерството на туризма за 2022 г. във връзка с изплащане на сумите през първия отчетен период (24.02.2022 г. до 31.03.2022 г.). С ПМС № 93 от 27 май 2022 г. и ПМС № 146 от 29 юни 2022 г. са одобрени допълнителни разходи по бюджета на Министерството на туризма за 2022 г. във връзка с изплащането на сумите през втория отчетен период (01.04.2022 г. до 30.04.2022 г.) на Програмата.

Средствата, отпуснати за извършване на плащания по Програмата за първите два отчетни периода са в общ размер на 77,1 млн. лв. От тях към 30.06.2022 г. по бюджета на Министерството на туризма са отчитат 68,9 млн. лв. (15,3 млн. лв. по реда на чл. 110 от ЗДБРБ за 2022 г. и 53,6 млн. лв. за сметка на сметки за средства от ЕС).

С РМС № 317 от 20 май 2022 г. е одобрена нова Програма за хуманитарно подпомагане на разселени лица от Украйна с предоставена временна закрила в Република България за периода от 01.06.2022 г. до 31.08.2022 г. включително. Помощта се предвижда да се използва, както следва: а) приоритетно в обекти, вписани в създадения за целите на изпълнението на програмата Регистър на места за подслон; б) в категоризирани или регистрирани места за настаняване, вписани в Националния туристически регистър. Лицата, извършващи дейност в обектите, вписани в Националния туристически регистър и в Регистъра на места за подслон участват в програмата, като предоставят на разселените лица следното: нощувка и изхранване (закуска, обяд и вечеря) в общ размер на 15 лв. без ДДС, респ. 16,35 лв. с вкл. ДДС при ставка в размер на 9% за категоризираните места за настаняване и 18,00 лв. с вкл. ДДС при ставка в размер на 20% за некатегоризираните места за подслон. Разходите за ДДС са за сметка на Програмата. Предвижда се и вариант на нощувка без изхранване с размер на помощта от 10 лв. без ДДС, респективно 10,90 лв. при ставка в размер на 9% за категоризираните места за настаняване и 12 лв. с включен ДДС при ставка в размер на 20% за некатегоризираните места за подслон. Програмата се администрира от Министерството на туризма, като помощта се одобрява с акт на Министерския съвет и се изплаща от Министерството на туризма на лицата, извършващи дейност по смисъла на Програмата в обекти и места за настаняване, вписани в Регистъра за места за подслон или в Националния туристически регистър ежемесечно на три отчетни периода.

Индикативният разчет за средствата по новата програма е 73,8 млн. лв. с вкл. ДДС, при допускането, че всички настанени към момента приблизително 60 000 лица ще бъдат релокирани приоритетно във ведомствени бази, собственост на държавата, общините или техни разпоредители с бюджет за период от 3 месеца. Разходите за финансиране на програмата се осигуряват по линия на европейските програми и инструменти.

Освен посочените програми, с цел осъществяване на хуманитарна помощ или съставляващи конвои, предназначени за оказване на хуманитарна или медицинска помощ, пътните превозни средства от Република Украйна, независимо от тяхната категория и технически характеристики, са освободени от заплащане на пътни такси по Закона за пътищата (РМС № 129 от 9 март 2022 г., в сила от 24 февруари 2022 г.).

***В областта на социалната закрила*** - в рамките на действащата нормативна уредба в областта на системата на социалното подпомагане, пристигащите в страната лица със статут на временна закрила, за които след оценка на всеки конкретен случай се констатира, че се нуждаят от подкрепа за задоволяване на основните жизнени потребности, имат право на социални помощи и защита, в т. ч. и хора с увреждания. Наред с това, пристигащите от Украйна имат право да работят у нас без разрешение за достъп до пазара на труда, както и да ползват облекчени процедури за достъп до българския пазар на труда. Към 30.06.2022 г. Министерството на труда и социалната политика отчита общо 10, 4 млн. лв. За социални разходи за отпуснати еднократни помощи по реда на чл. 16 от Правилника за прилагане на Закона за социално подпомагане (ППЗСП) на разселени от Украйна лица с предоставена временна закрила, до петкратния размер на гарантирания минимален доход (375 лв.). Помощта се отпуска въз основа на подадено заявление-декларация в Агенцията за социално подпомагане по адрес на местопребиваването им с приложения за справка: регистрационна карта  на чужденец, на когото е предоставена временна закрила; документа за самоличност от Украйна; адресна карта на чужденец, издадена от Дирекция „Миграция“ към Районното управление на Министерството на вътрешните работи или хотела, в който е отседнало лицето. За периода от 24.02.2022 г. до 30.06.2022 г. са изплатени еднократни помощи на 27 828 лица с предоставена временна закрила.

***В областта на здравеопазването*** - с приети от Народното събрание промени в Закона за здравното осигуряване на чуждите граждани с временна закрила бе осигурен достъп до пълния обхват медицинска помощ, заплащана от НЗОК, като конкретните въпроси, свързани с определяне на размера и реда за внасянето на здравноосигурителните вноски, лицата които ги внасят, момента на възникване на задълженията за заплащане и момента на възникване на правата на осигурените лица са определени с Постановление № 69 от 5 май 2022 г. на Министерския съвет за здравно осигуряване на лицата с временна закрила по чл. 1а, ал. 3 от Закона за убежището и бежанците и на лицата по чл. 39, ал. 6, т. 2 и чл. 40а, ал. 3а от Закона за здравното осигуряване.

***В областта на образованието*** - по отношение на образованието следва да се има предвид че системата е отворена за  приемане и обучение на деца и ученици в предучилищна и училищна възраст от Украйна в български държавни и общински детски градини и училища, което разширява обхвата на децата и съответно на разходите, свързани с тях.

Във връзка с обезпечаването на дейности, насочени към лицата търсещи временна закрила в Република България в следствие на военните действия в Република Украйна, през първото полугодие на 2022 г. са приети РМС № 144/2022 г. за предоставяне на временна закрила на разселени лица от Украйна и за изменение на Националния план за действие при временна закрила в Република България и ПМС № 105/2022 г.  за одобряване на допълнителни разходи по бюджетите на Министерския съвет и на Министерството на здравеопазването за 2022 г. за авансово финансиране на разходи за лица, търсещи временна закрила в Република България вследствие на военните действия в Украйна (изменено и допълнено с ПМС № 106/2022 г.).

# Информация за ефектите в приходите и разходите от мерките за борба с COVID-19 и преодоляване на социално-икономическите последствия от пандемията

***Мерки в частта на приходите***

Приетите през предходните години мерки, свързани с прилагане на намалена ставка за ДДС на определени стоки и услуги от 20 % на 9 %, и увеличаване на размера на данъчните облекчения за деца (чл. 22в и чл. 22г от ЗДДФЛ) ще продължат да се прилагат до 31.12.2022 година. Също така ще продължат да се прилагат и мерките, свързани с промените в ЗДДС (обн. ДВ, бр. 107 от 18.12.2020 г.) за облагане с нулева ставка на доставките на ваксини срещу COVID-19 и услугите, пряко свързани с тези ваксини, както и на медицински изделия за инвитро диагностика на COVID-19 и услугите, пряко свързани с тези изделия, с място на изпълнение на територията на страната. Това данъчно третиране се прилага и по отношение на вътреобщностните придобивания с място на изпълнение на територията на страната на тези стоки. Освобождаването от облагане с мита и ДДС върху вноса на стоки от медицински характер и облагането с намалената ставка на ДДС на доставките на бира и вино, като част от ресторантьорски и кетъринг услуги, се прилага до 30.06.2022 година.

По прогнозни данни на приходните агенции ефектът от действието на мерките за цялата 2022  г. се оценява на **около 485,5 млн. лв**. по-малко данъчни приходи.

***Мерки в частта на разходите***

Във връзка с прилагането на мерките за борба с COVID-19 и преодоляване на социално-икономическите последствия от пандемията общо изразходените средства по линия на националния бюджет към 30.06.2022 г. са в размер на **2 290,5 млн. лв., като в тази сума са включени 1 036,4 млн. лв.** плащания от сметки за чужди средства за сметка на заделените в края на 2021 г. в изпълнение на постановления на МС суми за изплащането на допълнителни суми към пенсиите в размер на 60 лв. на всички пенсионери до юни месеца на 2022 г., както и да добавка в размер на и на 75 лв. за всеки пенсионер, който е със завършен ваксинационен курс за COVID 19 до 31.12.2021 г./който завърши ваксинационен курс за COVID 19 в периода 1.01-30.06.2022 г. и други. В касовите отчети на ПРБ и общините към 30.06.2022 г. са отчетени **1 254,1 млн. лв.** разходи за мерките за борба с COVID-19 и преодоляване на социално-икономическите последствия от пандемията.

В частта на **мерките за подкрепа на домакинствата** са изразходвани **346,3 млн. лв.** по линия на националния бюджет**.** Най-голям дял имат предоставените средства за закупуване на ваксини и лекарствени продукти Veklury (Ремдесивир), Regkirona 60mg/ml, и др. и бързи антигенни тестове в борбата с пандемията от COVID-19 в размер на 218,0 млн. лв.

В изпълнение на параграф 1 от преходните и заключителни разпоредби на Закона за прилагане на разпоредби на ЗДБРБ за 2021 г., ЗБДОО за 2021 г. и ЗБНЗОК за 2021 г., НОИ изплаща сума, представляваща разликата между дохода от пенсии с включена т.нар. „ковид добавка“ от 120 лв. за декември 2021 г. и дохода от пенсии с включена т.нар. „ковид добавка“ от 60 лв. за януари 2022 г. Към 30.06.2022 г. са извършени разходи в размер на 100,8 млн. лв., представляващи изплатените допълнителни компенсаторни суми, дължими за първите шест месеца на 2022 г.

Изплатените от Агенцията за социално подпомагане месечни целеви помощи в подкрепа на семейства с деца до 14 г. възраст, при които родителите не могат да извършват дистанционна работа от вкъщи и нямат възможност да ползват платен отпуск са в размер на 14,7 млн. лв. Помощта е регламентирана с ПМС №218 от 2020 г. и ПМС №322 от 2020 г. за допълнение на Правилника за прилагане на Закона за социално подпомагане.

Към 30.06.2022 г. за **мерки в подкрепа на бизнеса** са предоставени **290,1 млн. лв.** от националния бюджет, от които 143,1 млн. лв. като допълнителни разходи по бюджета на ДФ „Земеделие“ за подпомагане на засегнатите от негативните ефекти от пандемията земеделски стопани. Извършените разходи за подпомагане на бизнеса и програми за заетост са 111,1 млн. лв. За осигуряване на финансова подкрепа в областта на културата и изкуствата в условията на обявена извънредна епидемична обстановка са изплатени 35,8 млн. лв.

**За** **мерки за органите на държавното управление, натоварени с дейности по овладяване на пандемията и последствията от COVID-19** по държавния бюджет и бюджетите на общините са предоставени общо **617,7** **млн. лева.** С най-голям дял са разходите за подкрепа на персонала на първа линия, пряко ангажиран с дейности по предотвратяване разпространението на COVID-19, вкл. за поставяне на ваксини срещу COVID-19 - 503,4 млн. лв. За изплащане на допълнителни трудови възнаграждения на изпълнителите на болнична медицинска помощ са изразходвани 74,6 млн. лв. От общините са изразходвани средства за противоепидемични мерки в размер на 27,5 млн. лв.

***Информация за средствата, изразходени за мерките за борба с COVID-19 и преодоляване на социално-икономическите последствия от пандемията към 30.06. 2022 г.***

|  |  |  |
| --- | --- | --- |
| **МЕРКИ** | **Към 30.06.2022 г.** | |
| **млн. лв.** | **% от БВП** |
| ***Всичко средства изразходвани за мерки за борба с COVID-19 и преодоляване на социално-икономическите последствия от пандемията към 30.06. 2022 г. (А.+Б.+В.)*** | **1 254,1** | **0,83%** |
| ***A. Мерки за подкрепа на домакинствата*** | **346,3** | **0,23%** |
| от тях: |  |  |
| Осигуряване на ваксини, лекарствени продукти и бързи антигенни тестове в борбата с пандемията от COVID-19 | 218,0 | 0,14% |
| Еднократна сума за компенсиране на дохода от пенсии до нивото от декември 2021 г. за периода до юни 2022 г. | 100,8 | 0,07% |
| Подкрепа на семейства с деца до 14 г. възраст, при които родителите не могат да извършват дистанционна работа от вкъщи и нямат възможност да ползват платен отпуск | 14,7 | 0,01% |
| ***Б. Мерки за подкрепа на бизнеса*** | **290,1** | **0,19%** |
| от тях: |  |  |
| Разходи по бюджета на ДФ „Земеделие“ за подпомагане на засегнатите от негативните ефекти от пандемията земеделски стопани | 143,1 | 0,10% |
| Разходи за подпомагане на бизнеса и програми за заетост | 111,1 | 0,07% |
| Финансова подкрепа в областта на културата и изкуствата в условията на обявена извънредна епидемична обстановка | 35,8 | 0,02% |
| ***В. Мерки за органите на държавното управление, натоварени с дейности по овладяване на пандемията и последствията от COVID-19*** | **617,7** | **0,41%** |
| от тях: |  |  |
| Подкрепа на персонала на първа линия, пряко ангажиран с дейности по предотвратяване разпространението на COVID-19, вкл. за поставяне на ваксини срещу COVID-19 | 503,4 | 0,33% |
| Изплащане на допълнителни трудови възнаграждения на изпълнителите на болнична медицинска помощ | 74,6 | 0,05% |
| Общини - средства за противоепидемични мерки | 27,5 | 0,02% |

# Предизвикателства при изпълнението на бюджета до края на годината

Поредицата от шокове върху пазарите на енергоносители, горива и суровини и нарушените вериги за доставка след избухването на военните действия в Украйна промениха икономическите перспективи и създадоха безпрецедентни рискове за редица сектори на икономиката. Европейският съюз и в частност България се сблъскват със значителен скок на цените както на нефта, природния газ и електрическата енергия, така и на цените на основни хранителни продукти, породени от нарасналото търсене в европейски и световен мащаб. От друга страна, тези шокове доведоха и до допълнително ускоряване на инфлацията при голяма част от стоките, което застрашава хората с ниски доходи и увеличава значително групата на лицата с доходи под линията на бедност. На този фон от изключително значение е социалната система да подкрепи най-уязвимите групи от обществото, като заедно с това държавата създаде механизми за подпомагане на бизнеса в краткосрочен план във връзка с високите цени на горивата и електроенергията и продължи активно да търси възможности за диверсификация на източниците и трасетата на доставка.

В частта на разходите по КФП сериозно предизвикателство представляват регламентираните в § 23 от ЗИД на ЗДБРБ за 2022 г. разходи на Фонд „Сигурност на електроенергийната система“ за изплащане на компенсации към небитовите крайни клиенти на електрическа енергия в размер на 100 на сто от разликата между реалната средномесечна борсова цена на сегмента „ден напред“ на „БНЕБ“ – ЕАД за съответния месец и базова цена в размер на 250 лв./MWh за периода 01 юли – 31 декември 2022 г. Значителният индикативен размер на средствата за изплащане на компенсации по програмата поставя сериозни предизвикателства за набирането на необходимия ресурс чрез целеви вноски във Фонда по реда на § 24 от ЗИД на ЗДБРБ за 2022 г., при условие че законодателят не е одобрил съответни разходи по държавния бюджет за 2022 г. за финансиране на програмата при евентуален недостиг. Предвид изложеното, водещ принцип при извършване на разходите по програмата за изплащане на компенсации от Фонда следва да бъде, че плащанията за съответния месец са до размера на касовите постъпления по бюджета му от целеви вноски по § 24 от ЗИД на ЗДБРБ за 2022 г. и други постъпления по Закона за енергетиката. При евентуално прогнозирано влошаване на бюджетното салдо по КФП спрямо одобрените индикативни разчети със ЗДБРБ за 2022 г. на основание чл. 119, ал. 1 и ал. 2 от ЗПФ може да се наложи прилагане на хипотезата на чл. 132, ал. 4 от ЗПФ, което да не позволи извършването на компенсационни плащания по програмата в пълен размер.

Финансирането на разходните политики по сметките за средствата от ЕС към момента не създава напрежение, но евентуалното изместване и концентриране на значителни по размер разходи по европейските програми и фондове в последното тримесечие на годината или потенциално забавяне на планираните грантове от ЕК по Плана за възстановяване и устойчивост може да доведе до натиск върху бюджета на касова основа от гледна точка на ликвидната позиция на правителството в края на годината.

Предизвикателство при настоящите напрегнати и волатилни условия на международните капиталови пазари може да представлява изпълнението в пълен размер на заложените в ЗДБРБ за 2022 г. разчети за емисии на нов дълг до края на годината, като ограниченото време в края на третото и началото на четвъртото тримесечие и относително големият обем емисии изискват внимание.

Основните рискове пред изпълнението на актуализираните прогнози на приходите от данъци за 2022 г., са свързани с евентуални отклонения в използваните макроикономически допускания, потенциално забавяне на скоростта на икономическия растеж в страната и при външноикономическите ни партньори, както и с развитието на пандемията от COVID-19 през периода до края на годината. Рисковете по отношение на предварителното префинансиране по Механизма за възстановяване и устойчивост са свързани с потенциално забавяне и/или изместване на първите грантове от ЕК за 2023 г.

# Основни показатели по консолидираната фискална програма[[1]](#footnote-2) за първото полугодие на 2022 г.

Изпълнението на основните показатели по консолидираната фискална програма за първото полугодие на 2022 г. е представено в следната таблица:

***Таблица[[2]](#footnote-3) №1 (млн. лв.)***

|  |  |  |  |  |  |
| --- | --- | --- | --- | --- | --- |
| **ПОКАЗАТЕЛ** | **Разчет 2022 г.[[3]](#footnote-4)** | **Отчет към 30.06.2022 г.** | | | **Изпълнение** |
| **КФП** | **КФП** | **Национален бюджет** | **Европейски средства** | **спрямо разчет** |
| к.1 | к.2 | к.3=к.4+к.5 | к.4 | к.5 | к.6=к.3:к.2 |
| **ПРИХОДИ, ПОМОЩИ И ДАРЕНИЯ** | **59 658,7** | **28 247,5** | **26 864,4** | **1 383,1** | **47,3%** |
| Данъчни приходи | 46 122,6 | 22 238,7 | 22 238,7 | 0,0 | 48,2% |
| Неданъчни приходи | 7 343,3 | 4 591,7 | 4 595,2 | -3,5 | 62,5% |
| Помощи и дарения | 6 192,8 | 1 417,1 | 30,5 | 1 386,7 | 22,9% |
| **РАЗХОДИ И ВНОСКА ЗА ОБЩИЯ БЮДЖЕТ НА ЕС** | **65 887,1** | **27 067,8** | **25 706,0** | **1 361,8** | **41,1%** |
| Нелихвени | 63 124,0 | 25 866,4 | 24 504,6 | 1 361,8 | 41,0% |
| Текущи | 54 704,8 | 24 354,7 | 23 755,3 | 599,4 | 44,5% |
| Предоставени тек. и капит. трансфери за чужбина | 19,1 | 13,1 | 3,0 | 10,0 | 68,5% |
| Капиталови | 8 400,1 | 1 498,7 | 746,3 | 752,4 | 17,8% |
| в т.ч. нетен прираст на държавния резерв | 31,3 | -1,7 | -1,7 |  |  |
| Лихвени | 664,3 | 388,7 | 388,6 | 0,001 | 58,5% |
| Резерв за неотложни и непредвидени разходи | 258,8 |  |  |  |  |
| Вноска за общия бюджет на ЕС | 1 839,9 | 812,8 | 812,8 |  | 44,2% |
| Трансфери - нето |  |  | -325,7 | 325,7 |  |
| **БЮДЖЕТНО САЛДО** | **-6 228,4** | **1 179,6** | **832,6** | **347,0** |  |

* + **Приходите, помощите и даренията по консолидираната фискална програма** (КФП) запървото полугодие на 2022 г. са в размер на **28 247,5 млн. лв**., което представлява 47,3 % от актуализираните годишни разчети към ЗДБРБ за 2022 година.Постъпленията нарастват с 3 486,4 млн. лв. (14,1 %) спрямо отчетените към юни 2021 г. Данъчните и неданъчните приходи по КФП нарастват номинално с 3 319,7 млн. лв., а постъпленията в частта на помощите и даренията (основно грантове по програмите и фондовете на ЕС) са повече със 166,7 млн. лв. спрямо отчетените за същия период на предходната година.

Общата сумана ***данъчните постъпления*** (вкл. приходите от осигурителни вноски) са в размер на ***22 238,7 млн. лв****.*, което представлява 48,2 % от разчетените за годината. Постъпленията от данъци и осигурителни вноски нарастват с 2 992,3 млн. лв. (15,5 %) спрямо отчетените за същия период на предходната година, като формират 78,7 % от общите постъпления по КФП за периода.

Приходите в частта на *преките данъци* възлизат на 4 311,2 млн. лв., което представлява 47,6 % от разчета за 2022 г. Приходите от *косвени данъци* са в размер на 10 549,9 млн. лв., което представлява 47,4 % от предвидените в ЗДБРБ за 2022 г. Постъпленията от *други данъци* (включват други данъци по ЗКПО, имуществени и др. данъци) са в размер на 914,1 млн. лв., което представлява 65,2 % от годишния разчет. Приходите от *социални и здравноосигурителни вноски* са в размер на 6 463,6 млн. лв. или 48,3 % от разчета за 2022 година.

***Неданъчните приходи*** са в размер на ***4 591,7 млн. лв.*** и се формират основно от приходи от държавни, общински и съдебни такси, приходи и доходи от собственост, приходи от концесии, приходи от продажба на квоти за емисии на парникови газове и други.

Постъпленията от ***помощи*** ***и дарения*** от страната и чужбина (основно помощи от фондовете на ЕС) към юни 2022 г. са в размер на **1 417,1 млн. лева.**

* **Разходите** по КФП (вкл. вноската на Република България в бюджета на ЕС) към юни 2022 г. възлизат на **27 067,8 млн. лв.,** което е 41,1 % от годишните разчети.За сравнение разходите по КФП към юни 2021 г. бяха в размер на 24 645,0 млн. лева.

***Нелихвените разходи*** към юни 2022 г. са в размер на 25 866,4 млн. лв., което представлява 41,0 % от годишния разчет. *Текущите нелихвени разходи* са в размер на 24 354,7 млн. лева. *Капиталовите разходи* (вкл. нетния прираст на държавния резерв) възлизат на 1 498,7 млн. лева. *Предоставените текущи и капиталови трансфери за чужбина* са в размер на 13,1 млн. лева. ***Лихвените плащания*** са в размер на 388,7 млн. лв. (58,5 % от планираните за 2022 година).

* **Частта от вноската на Република България в общия бюджет на ЕС**, изплатена към 30.06.2022 г. от централния бюджет, възлиза на **812,8 млн. лв.**, което е в изпълнение на действащото към момента законодателство в областта на собствените ресурси на ЕС.
* **Бюджетното салдо** по консолидираната фискална програма за първо полугодие на 2022 г. е **положително** в размер на **1 179,6 млн. лв.** (0,8 % от прогнозния БВП) и се формира от превишение на приходите над разходите по националния бюджет в размер на 832,6 млн. лв. и по европейските средства в размер на 347,0 млн. лева. На месечна база за юни превишението на приходите над разходите е в размер на 574,5 млн. лева. Подобрението на бюджетната позиция за месеца се дължи основно на по-високите постъпления във връзка с крайния срок (30 юни) за подаване на годишната данъчна декларация за 2021 г. по Закона за корпоративното подоходно облагане, съответно и за внасяне на корпоративен данък, данък върху разходите, данък върху приходите на бюджетните предприятия и на данък върху дейността от опериране на кораби. Положително влияние върху ръста на приходите оказват и постъпленията от косвени данъци, помощи (основно грантове по програмите и фондовете на ЕС) и други.
* **Общият размер** **на касовите постъпления от ЕС** (от Структурните и Кохезионния фондове, от ЕЗФРСР и ЕФР, от средства за директни плащания към земеделските производители и плащания по пазарни мерки и др.) за първото полугодие на 2022 г. е **2 904,7 млн. лв. Нетните постъпления от ЕС към 30.06.2022 г.** (касови постъпления от ЕС, намалени с вноската в общия бюджет на ЕС) са положителни в размер на **2 091,9 млн. лева**.
  + - **Фискалният резерв[[4]](#footnote-5)** към 30.06.2022 г. е **9,5 млрд. лв**., в т.ч. 9,1 млрд. лв. депозити на фискалния резерв в БНБ и банки и 0,4 млрд. лв. вземания от фондовете на Европейския съюз за сертифицирани разходи, аванси и други.

1. **Изпълнение на държавния бюджет[[5]](#footnote-6) за първото полугодие на 2022 г.**

Изпълнението на основните показатели по държавния бюджет, на база месечните отчети на първостепенните разпоредители с бюджет е, както следва:

**Таблица**[[6]](#footnote-7) **№1 (млн. лв.)**

|  |  |  |  |
| --- | --- | --- | --- |
| **ПОКАЗАТЕЛИ** | **ЗДБРБ 2022 г.[[7]](#footnote-8)** | **Отчет**  **юни 2022 г.** | **Изпълнение спрямо закон 2022 г.** |
| **Приходи, помощи и дарения** | **34 112,5** | **16 531,1** | **48,5%** |
| -Данъчни приходи | 31 460,1 | 14 961,9 | 47,6% |
| Корпоративни данъци | 4 020,0 | 1 816,5 | 45,2% |
| ДДФЛ | 5 015,0 | 2 488,2 | 49,6% |
| ДДС | 16 020,0 | 7 548,2 | 47,1% |
| Акцизи | 5 820,0 | 2 758,0 | 47,4% |
| Данък в/у застрахователните премии | 55,1 | 25,2 | 45,8% |
| Мита и митнически такси | 380,0 | 218,5 | 57,5% |
| Други данъци | 150,0 | 107,3 | 71,5% |
| -Неданъчни приходи | 2 652,4 | 1 566,9 | 59,1% |
| -Помощи и дарения | 0,0 | 2,3 |  |
| **Разходи, трансфери и вноска в бюджета на ЕС** | **41 736,2** | **16 884,8** | **40,5%** |
| ***-Нелихвени разходи*** | 20 460,2 | 6 841,6 | 33,4% |
| Текущи | 17 265,1 | 6 491,9 | 37,6% |
| Предоставени тек. и капит. трансфери за чужбина | 19,1 | 2,4 | 12,7% |
| Капиталови | 3 176,1 | 347,2 | 10,9% |
| ***-Лихви*** | 629,8 | 368,5 | 58,5% |
| По външни заеми | 487,0 | 303,6 | 62,3% |
| По вътрешни заеми | 142,8 | 64,9 | 45,5% |
| ***- Резерв за непредвидени и неотложни разходи***[[8]](#footnote-9) | 81,4 |  |  |
| ***-Трансфери за др. бюджети – нето*** | 18 724,9 | 8 861,9 | 47,3% |
| ***- Вноска в бюджета на ЕС*** | 1 839,9 | 812,8 | 44,2% |
| **Бюджетен баланс** | **-7 623,6** | **-353,7** |  |

* **Приходи по държавния бюджет**

Общият размер на **приходите, помощите и даренията по държавния бюджет** към юни 2022 г. е **16 531,1 млн. лв.**, което представлява 48,5 % изпълнение на разчетите по ЗДБРБ за 2022 година.

* **Данъчни приходи**

Размерът на **данъчните постъпления по държавния бюджет** към юни 2022 г. е **14 961,9 млн. лв**., което представлява 47,6 % изпълнение на годишните разчети. В сравнение със същия период на 2021 г. постъпленията в групата нарастват с 2 322,2 млн. лева (18,4 %).

* **Преки данъци**

Приходите в групата на **преките данъци** са в размер на**4 304,8 млн. лв**. или 47,6 % от планираните за годината, като съпоставени със същия период на предходната година постъпленията нарастват с 633,5 млн. лв.

Приходите от ***корпоративни данъци*** към юни 2022г. са в размер на 1 816,5 млн. лв. или 45,2 % от годишния план. Сравнени с данните към месец юни на предходната година постъпленията нарастват с 507,6 млн. лв. (38,8 %). В тази група данъци са и приходите от данък върху дивидентите, ликвидационните дялове и доходите на местни и чуждестранни юридически лица, които са в размер на 67,4 млн. лв., като нарастват с 28,3 млн. лв. (72,2 %) спрямо същия период на 2021 година. Това са най-високите постъпления, отчетени за последните шест години, и се дължат на увеличение на приходите от данъка върху доходите на чуждестранни юридически лица, който формира значителна част от тази група приходи.

Приходите от **данъци върху доходите на физически лица** са в размер на **2 488,2 млн. лв.** или 49,6 % от заложените в разчета за годината. Тези приходи са със 125,9 млн. лв. по-високи (5,3 %) спрямо същия период на предходната година.

Върху размера на данъчните постъпления от ДДФЛ основно влияние имат развитието на пазара на труда и предприетите законодателни и административни мерки в областта на трудовото, социалното и данъчното законодателство. За повишаване на приходите от ДДФЛ влияние оказват и предприетите мерки за намаляване на недекларирания труд, мерките за повишаване на събираемостта на задължения за минали периоди и информационните кампании провеждани от НАП.

*По трудови правоотношения* приходите от данъка към юни 2022 г. са 1 979,0 млн. лв., 48,0 % от годишните разчети. Тези приходи са с 87,2 млн. лв. (4,6 %) повече в сравнение със същия период на предходната година.

Влияние върху приходите от трудови правоотношения имат следните законодателни изменения в сила от 01.04.2022 г.:

* увеличение на минималната работна заплата за страната с 9,2 %, от 650 лв. на 710 лева;
* увеличението на максималният месечен осигурителен доход от 3 000 лв. на 3 400 лв.;
* увеличението на минималните осигурителни прагове въз основа на повишението на МРЗ.

Значително влияние върху размера на приходите от трудови правоотношения от началото на годината оказва ползването на облекченията за деца по чл. 22в и чл. 22г от ЗДДФЛ чрез подаване на декларация по образец при работодателя. Приетото увеличение на размера на данъчното облекчение за деца (от 4 500 лв. на 6 000 лв. годишно) и на данъчното облекчение на деца с увреждания (от 9 000 лв. на 12 000 лв. годишно), както и въвеждане на възможност за авансово ползване (тримесечно) за 2022 г. на двете данъчни облекчения ще повлияе допълнително в посока намаление на приходите от ДДФЛ за 2022 година.

*По извънтрудови правоотношения (свободни професии, граждански договори и др.)* приходите от данъка към юни 2022 г. са в размер на 255,5 млн. лв., което е 67,1 % от годишния разчет. За отчетния период са постъпили с 2,7 млн. лв. по-малко приходи (1,1 % спад) спрямо края на юни 2021 година. Основно влияние върху тези приходи оказват резултатите от годишните данъчни декларации по чл. 50 от ЗДДФЛ (дължим данък за довнасяне или надвнесен данък) и дължимите авансови вноски. Значително влияние върху спада на годишна база при този вид данъци за отчетния период оказва и ползването на данъчните облекчения за деца и за деца с увреждания в увеличен размер при подаването на годишната данъчна декларация за 2021 година.

*Окончателен данък на местните и чуждестранни физически лица по чл. 37 и 38 от ЗДДФЛ* и *данък върху дивидентите и ликвидационните дялове на физически лица* - постъпленията от тези данъци са в размер на 252,1 млн. лв., 49,3 % от годишния разчет. За отчетния период са постъпили с 42,7 млн. лв. повече (20,4 %) спрямо края на юни 2021 година. Влияние за по-високото изпълнение на приходите от данък върху дивидентите и ликвидационните дялове на местни и чуждестранни физически и юридически лица има и предприетата комуникационна кампания и контролни действия от НАП през 2021 г. за проверка на касови наличности. Кампанията продължава и през настоящата година и е насочена приоритетно към лица, за които има информация за висока касова наличност (над 100 хил. лв.) и при които има риск от наличие на сделки, сключени при условия, водещи до отклонение от данъчно облагане, вкл. от наличието на скрито разпределение на печалбата по смисъла на § 1, т. 5 от ДР на ЗКПО. Скритото разпределение на печалбата се третира като дивидент, за който се внася 5 % данък върху разпределените суми.

Постъпленията от *окончателния данък върху доходите от лихви по банкови сметки на местните физически лица* са в размер на 1,5 млн. лева. Към юни 2022 г. от този данък са постъпили с 1,3 млн. лв. по-малко приходи (46,8 % спад) в сравнение със същия период на предходната година. Съгласно приетите изменения в Закона за данъците върху доходите на физическите лица облагането с данък на лихвите по банкови сметки се отменя, считано от 01.04.2022 година. Основната причина за това е продължаващото намаляване на лихвите по влоговете в банките и клоновете на банки през последните години, в резултат на което намаляха значително и приходите от този данък. Във връзка с това, администрирането на данъка създава административна тежест за банковите институции, задължени да го удържат и внасят, както и за физическите лица, когато са задължени сами да внесат данъка, която тежест е непропорционална на ефекта от данъка за бюджета. Очаква се и през следващите отчетни периоди да има остатъчни приходи от този вид данък, задължението за който е възникнало преди приетите изменения в ЗДДФЛ.

* **Косвени данъци**

Приходите от **косвени данъци** към юни 2022 г. са в размер на **10 549,9 млн. лв**. или 47,4 % от годишния разчет.

**Приходите от ДДС** са в размер на **7 548,2** **млн. лв.,** което представлява 47,1 % от планираните със ЗДБРБ за 2022 година.Съпоставени с края на юни 2021 г., приходите от ДДС се увеличават с 1 413,1 млн. лв. (23,0 %).

Нетният размер на приходите от *ДДС от внос* към юни 2022 г. е 3 357,1 млн. лв., като нараства с 1 310,7 млн. лв. (64,1 %) в сравнение със същия период на 2021 г., като увеличението е най-значително при внос на горива, промишлени доставки, потребителски стоки, храни и транспортно оборудване. Влияние върху постъпленията от ДДС от внос оказват цената на суровия петрол, количествата на внасяните стоки за междинно потребление (черни, цветни метали и др.), курса на щатския долар спрямо еврото, както и възможността за отложено начисляване на ДДС от вносител при внос на стоки от трети страни, в съответствие с разпоредбата на чл. 167а от Закона за данък върху добавената стойност. Ефектът от прилагането на този режим за първите шест месеца на 2022 г. е неначислен ДДС при внос в размер на 890,3 млн. лв., което е с 205,9 млн. лв. повече спрямо същия период на 2021 г. и се регистрира ръст от 30,1 %. Стоките с най-значителен дял са: руди, шлаки и пепели – 488,3 млн. лв. (увеличение от 1,8 млн. лв. или 0,4 %), мед и изделия от мед – 141,7 млн. лв. (ръст от 53,1 млн. лв. или 59,9 %) и чугун, желязо и стомана – 106,6 млн. лв. (увеличение с 58,4 млн. лв. или 121,2 %). Разглеждайки декларирания ДДС при внос по групи стоки, съобразно Класификатора на широките икономически категории (BEC), през изминалите месеци на 2022 г. се наблюдава повишение при всички групи стоки. Отчита се повишение на индекса на цените на стоки, внесени от трети страни с 29,8 %, а на количествата - с 29,1 %.

Постъпленията от *ДДС при сделки в страната (нето)* към юни 2022 г. възлизат на 4 191,2 млн. лв. и нарастват със 102,3 млн. лв. (2,5 %) спрямо същия период на предходната година. Невъзстановеният данъчен кредит към 30.06.2022 г. е в размер на 103,7 млн. лева.

**Приходите от акцизи (нето)** от внос, вътрешно производство и въведени в страната от други държави-членки на ЕС акцизни стоки са в размер на **2 758,0 млн. лв**., което е 47,4 % от планираните със ЗДБРБ за 2022 г. Съпоставени със същия период на предходната година приходите от акцизи нарастват номинално със 146,1 млн. лв. (5,6 %).

Нетните постъпления от акциз са от следните основни стокови групи: тютюн и тютюневи изделия (50,4 % от общите постъпления от акциз); горива (43,6 %); алкохол и алкохолни напитки, вкл. бира (5,2 %) и други акцизни стоки (0,8 %). Постъпленията от акциз към юни 2022 г. по основни стокови групи, са както следва:

* *акцизите от тютюн и тютюневи изделия* възлизат на1 388,7 млн. лева*;*
* *акцизите от горив*а са в размер на 1 203,7 млн. лева;
* *акцизите от алкохол и алкохолни напитки (вкл. бира)* възлизат на 143,7 млн. лева;
* *приходите от други акцизни стоки* възлизат на 21,9 млн. лева.

**Приходите от данък върху застрахователните премии** са в размер на **25,2 млн. лв**., при планирани за годината 55,1 млн. лева.

**Постъпленията от** **мита** възлизат на **218,5 млн. лв**. или 57,5 % от планираните със ЗДБРБ за 2022 г., като заемат 1,5 % относителен дял в общия размер на данъчните приходи по държавния бюджет. В сравнение със същия период на предходната година събраните мита са с 96,8 млн. лв. (79,6 %) повече.

Основните фактори, от които зависят приходите от ***мита и митнически такси*** са следните:

* динамика в цените на енергийни и неенергийни суровини;
* реален растеж на световната и европейска икономика;
* подобряване на ефективността на митническия контрол, чрез извършване на проверки, изготвяне на указания, усъвършенстване на информационните системи за анализ на риска;
* синхронизиране на законодателството, процедурите и инструментите за митнически контрол на ЕС, с цел правилното определяне и събиране на публичните вземания от компетентността на митническата администрация.

По-високи постъпления от митакъм края на юни 2022 г. се отчитат при следните групи стоки: „Чугун, желязо и стомана“ – събрани са с 20,8 млн. лв. повече спрямо края на юни 2021 г.; „Торове“ – събрани са повече 8,1 млн. лв. (ръст от 141,0 %); „Пластмаси и пластмасови изделия“ – приходите нарастват с 8,0 млн. лв. (65,8 %) спрямо тези към края на юни 2021 г.; „Неорганични химични продукти; неорганични или органични съединения на благородни метали, на радиоактивни елементи, на редкоземни метали или на изотопи” - увеличение в размер на 7,9 млн. лв. спрямо постъпленията към края на юни 2021 г.; „Алуминий и изделия от алуминий” - увеличение в размер на 6,1 млн. лв. (88,7 %) спрямо постъпленията към края на юни 2021 г.; „Автомобилни превозни средства, трактори, мотоциклети и велосипеди и други сухопътни превозни средства, техните части и принадлежности“ - приходите нарастват с 5,5 млн. лв. (49,8 %) спрямо постъпленията към края на юни 2021 година. В зависимост от произхода на внасяните стоки, най-голям е делът на приходите от мита при внос на стоки от Китай. Декларираната сума е 101,8 млн. лева, което представлява 46,8 % относителен дял от всички мита. За отчетния период приходите от мита за стоки, внесени от Китай, бележат ръст от 77,8 % спрямо същия период на 2021 година. На второ място са приходите от мита при внос на стоки с произход Русия – 30,6 млн. лева, 14,0 % дял от всички мита и ръст от 125,1 %. Следват приходите от мита за стоки, внесени от Турция (15,8 млн. лева приходи от мита от внос на стоки и 7,3 % относителен дял от всички мита), следвани от внос на стоки с произход Украйна (7,3 млн. лева, 3,3 % дял от всички мита и ръст от 32,1 %) и Индия (6,3 млн. лева приходи от мита, 2,9 % относителен дял от всички мита и ръст от 125,2 %).

* **Други данъци**

Постъпленията от **други данъци** по държавния бюджет към края на юни 2022 г. са в размер на **107,3 млн. лв.** или 71,5 % от планираните със ЗДБРБ за 2022 година.

* **Неданъчни приходи**

Отчетените **неданъчни приходи** по държавния бюджет към юни 2022 г. са в размер на **1 566,9 млн. лв**. и се формират основно от приходи от държавни такси, приходи и доходи от собственост, приходи от концесии и други.

* **Помощи и дарения**

Постъпилите **помощи** **и дарения** по държавния бюджет към юни 2022 г. са в размер на **2,3 млн. лева.**

* **Разходи по държавния бюджет**

Общият размер на **разходите по държавния бюджет** (вкл. трансферите за др. бюджети и вноската в бюджета на ЕС) към юни 2022 г. е **16 884,8 млн. лв**. или 40,5 % от предвидените със ЗДБРБ за 2022 година.

**Разходи, трансфери за други бюджети и вноска в бюджета на ЕС**

**към юни 2021 г. и 2022 г.**

\* Вкл. нетния прираст на държавния резерв

* **Нелихвени разходи**

**Нелихвените разходи** по държавния бюджет (без трансферите за др. бюджети) към юни 2022 г. са в размер на **6 841,6 млн. лв**., което представлява 33.4 % от годишния разчет. Съпоставени с данните към юни 2021 г., нелихвените разходи нарастват с 848,2 млн. лв. (14,2 %).

Разходите за персонал (заплати и възнаграждения, други възнаграждения и плащания за персонала и осигурителни вноски) са в общ размер на 3 389,0 млн. лв. или 47,0 % от планираните за 2022 г. Разходите за издръжка (вкл. разходи за членски внос и участие в нетърговски организации и дейности и платени данъци, такси и административни санкции) са в размер на 1 693,0 млн. лв. или 26,4 % от планираните за годината. Социалните разходи (вкл. разходите за стипендии) са в размер на 487,2 млн. лв. или 24,2 % от предвидените за годината и са основно разходи по бюджета на МТСП за помощи по Закона за социално подпомагане, Закона за хората с увреждания, Закона за семейните помощи за деца и др. Предоставените текущи и капиталови трансфери за чужбина са в размер на 2,4млн. лв. Разходите за субсидии са в размер на 922,8 млн. лв. или 56,1 % от планираните за годината. От тях 98,1 млн. лв. са субсидиите за „БДЖ – Пътнически превози” ЕООД; 131,3 млн. лв. за Национална компания „Железопътна инфраструктура” и 65,9 млн. лв. за „Български пощи” ЕАД (в т.ч. 53,7 млн. лв. за извършване на универсална пощенска услуга и 12,2 млн. лв. за разпространение на периодични печатни издания - вестници и списания). Към края на месец юни 2022г. ДФ „Земеделие“ e изплатил субсидии в общ размер на 324,1 млн. лв., от които 226,9 млн. лв. държавна помощ; 70,0 млн. лв. преходна национална помощ за тютюн; 22,3 млн. лв. преходна национална помощ за сектор „Животновъдство“ и 4,6 млн. лв. средства за ДДС по схеми „Училищен плод“ и „Училищно мляко“. Капиталовите разходи (вкл. нетния прираст на държавния резерв) по държавния бюджет възлизат на 347,2 млн. лева.

* + **Просрочени задължения**

Към 30.06.2022 г. просрочените задължения на централно и местно правителство са в размер на **176,1 млн. лева.**

Размерът на просрочените задължения на **централно правителство** (министерства, ведомства и разпоредителите с бюджет по чл. 13, ал. 3 и ал. 4 на ЗПФ) е **76,3 млн. лева.** Спрямо отчетените в края на 2021 г. те намаляват със 121,7 млн. лева (основно от намаление на просрочията на МРРБ във връзка с обезпечени със средства договори за текущ ремонт и поддържане на републиканските пътища, вкл. и зимно поддържане). В обхвата на държавния бюджет по-значими проблеми с наличие на просрочени задължения има при няколко министерства. С най-значими просрочени задължения по държавния бюджет са: Министерство на земеделието – 27,1 млн. лв. (увеличение с 12,8 млн. лв. спрямо просрочията в края на 2021 г.); Министерство на околната среда и водите – 13,3 млн. лв. (увеличение с 13,3 млн. лв. спрямо отчетените в края на 2021 г.); Министерство на отбраната – 3,1 млн. лв. (намаление с 0,4 млн. лв. спрямо отчетените в края на 2021 г.), в т.ч. 3,0 млн. лв. на ВМА; Министерство на правосъдието – 2,8 млн. лв. (увеличение с 2,4 млн. лв. спрямо просрочията в края на 2021 г.); Министерство на вътрешните работи – 2,5 млн. лв. (увеличение с 2,4 млн. лв. спрямо отчетените в края на 2021 г.) и други. От разпоредителите с бюджет по чл. 13, ал. 3 на Закона за публичните финанси проблеми с наличието на просрочени задължения има основно при Българската национална телевизия – 6,9 млн. лв. (увеличение с 1,3 млн. лв. спрямо отчетените в края на 2021 г., като това са основно просрочени задължения към доставчици в страната), Българското национало радио – 2,6 млн. лв. (увеличение с 0,2 млн. лв. спрямо отчетените в края на 2021 г.) и държавните висши училища – 9,4 млн. лв. (увеличение с 2,4 млн. лв. спрямо отчетените в края на 2021 г. и включват задължения за внасяне на данъци, вноски, такси и административни санкции, задължения към доставчици и др.).

Просрочените задължения по **бюджетите на общините** към 30.06.2022 г. са в размер на **99,9 млн. лв.,** като спрямо края на 2021 г. се отчита намаление с 18,9 млн. лева. С най-голям относителен дял в просрочените задължения по бюджетите на общините към края на месец юни 2022 г. са просрочените задължения към доставчици, които са в размер на 69,9 млн. лева. В делегираните от държавата дейности просрочените задължения са в размер на 2,1 млн. лева.

В системата на **НЗОК** към 30.06.2021 г. просрочените задължения са в размер 4,8 хил. лева.

Извън обхвата на консолидираната фискална програма, продължава да има проблем с просрочията на лечебните заведения за болнична помощ (държавни и общински болници – търговски дружества). Към 30.06.2022 г. размерът на просрочените задължения е 142,5 млн. лв., от които 118,1 млн. лв. са на държавните болници и 24,4 млн. лв. са на общинските болници. Спрямо отчетените просрочени задължения към 31.12.2021 г. се отчита увеличение с 28,2 млн. лв. (с 25 на сто).

* + **Разходи по централния бюджет за субсидии, капиталови трансфери** **и други разходи, свързани с дейността на реалния сектор**

Със ЗДБРБ за 2022 г. са утвърдени 116,3 млн. лв**.** ***субсидии***за нефинансови предприятия от централния бюджет.

Средствата за субсидии са предназначени за търговски дружества, осъществяващи превоза на пътниците по нерентабилни автобусни линии във вътрешноградския транспорт и транспорта в планински и други райони, за текущо поддържане и експлоатация на железопътната инфраструктура и др.

- Със ЗДБРБ за 2022 г. за Национална компания „Железопътна инфраструктура” са предвидени средства под формата на субсидии, предназначени за поддържане и експлоатация на железопътната инфраструктура, в размер на 46,3 млн. лева. Средствата са усвоени изцяло, като същите са предоставени в съответствие с утвърдения от министъра на транспорта и съобщенията График за превеждане на субсидиите, съобразен с необходимостта от средства за финансиране на текущите дейности на предприятието.

- Предвидените със ЗДБРБ за 2022 г. средства за субсидиране на превоза на пътниците по нерентабилни автобусни линии във вътрешноградския транспорт и транспорта в планински и други райони са в размер на 70,0 млн. лв., в т.ч. за Столична община – в размер на 15,0 млн. лева. По своя характер те са обществени превозни услуги от общ икономически интерес и имат предимно социална насоченост – масови превози до и от работните места в рамките на града и превози до малки отдалечени селища, осигуряващи връзка с общинския център. През първото полугодие на 2022 г. усвоените средства са в размер на 33,5 млн. лв. или 47,9 на сто от разчета за годината. Средствата се разпределят по общини от Министерство на транспорта и съобщенията, с изключение на тези за Столична община, които са определени на самостоятелен ред в Закона за държавния бюджет на Република България за 2022 г.

***Капиталовите трансфери*** по централния бюджет към 30.06.2022 г. възлизат на 37,1 млн. лева. За капиталови трансфери от централния бюджет за нефинансови предприятия със ЗДБРБ за 2022 г. са предвидени 49,9 млн. лева. През месец януари 2022 г. са възстановени средства от предоставени капиталови трансфери през 2021 г. на „БДЖ-Пътнически превози“ ЕООД и Национална компания „Железопътна инфраструктура“ в съответствие с чл. 10, ал. 8 от ПМС № 408/2020 г. в размер на 3,4 млн. лева. Преведените и усвоени средства към 30.06.2022 г. са в размер на 40,5 млн. лв. или 81,2 % от годишния размер, както следва:

* *капиталови трансфери за Национална компания „Железопътна инфраструктура*” - финансовото подпомагане от страна на държавата за изграждане и развитие на железопътната инфраструктура е насочено към повишаване на качеството и нивото на безопасност на транспортните услуги, ускоряване реализацията на проекти, свързани с европейските транспортни оси и коридори на територията на страната, ремонт и рехабилитация на железопътната мрежа. За 2022 г. от държавния бюджет за компанията е предвиден капиталов трансфер в размер на 11,1 млн. лева. Средствата са усвоените изцяло. Изпълняват се проекти за ремонт и придобиване на дълготрайни материални активи, за възстановяване и подобряване на експлоатационното състояние на железния път и съоръженията, както и ремонт и преустройство на възлови жп гари в съответствие с европейските изисквания;
* *капиталови трансфери за „БДЖ – Пътнически превози” - ЕООД –* предвидените средства със ЗДБРБ за 2022 г. са в размер на 18,3 млн. лева. Средствата са усвоени изцяло и са предназначени за планов заводски (среден и капитален) ремонт и модернизация на пътнически вагони и подемен и капитален ремонт и преустройство на електрически локомотиви;
  + *капиталови трансфери за ДП „Пристанищна инфраструктура”*- инвестиционната програма на дружеството, която включва изграждане и капиталов ремонт на пристанищна инфраструктура на пристанищата за обществен транспорт с национално значение, се изпълнява с участието на капиталови трансфери от държавния бюджет. Предвидените със ЗДБРБ за 2022 г. средства са в размер на 10,5 млн. лева. За първото полугодие на 2022 г. са усвоени средства в размер на 10,4 млн. лв. или 99,3 на сто от предвидените по централния бюджет.

През 2022 г. продължава изпълнението на Програмите за отстраняване на нанесени щети върху околната среда, настъпили от минали действия или бездействия, при приватизация. В ЗДБРБ за 2022 г. за тези програми са предвидени 10,0 млн. лева. За първото полугодие на 2022 г. са усвоени средства в размер на 0,7 млн. лв. или 6,9 на сто от годишния план.

Със ЗДБРБ за 2022 г. са предвидени и **други разходи по централния бюджет**, свързани с дейността на реалния сектор, които се предоставят под формата на целеви трансфер на общините и са предназначени за:

* *Компенсиране на намалените приходи от прилагането на цени за пътуване, предвидени в нормативни актове за определени категории пътници по железопътния и автомобилния транспорт, със средства от държавния бюджет* - предвидените средства са общо в размер на 126,5 млн. лв., от които 113,5 млн. лв. за пътувания с вътрешноградския транспорт и междуселищния автомобилен транспорт, за транспорт на деца и ученици по чл. 283, ал. 2 от Закона за предучилищното и училищното образование и за превоз на служители, ползващи право на безплатно пътуване при изпълнение на служебните си задължения, и 13,0 млн. лв. за пътувания с железопътния транспорт. Предоставените средства за първото полугодие на 2022 г. са общо в размер на 62,0 млн. лв., в т.ч. за вътрешноградския транспорт, междуселищния автомобилен транспорт и железопътния транспорт, или 49,0 на сто от годишния план.

Предоставените средства към 30.06.2022 г. за компенсиране на намалените приходи от прилагането на цени за пътуване, предвидени в нормативни актове за определени категории пътници /компенсации/, структурирани според вида ползван транспорт – вътрешноградски транспорт и междуселищен автомобилен транспорт или железопътен транспорт, съгласно ПМС № 31/2022 г., са както следва:

- компенсации за пътувания с железопътния транспорт в размер на 2,4 млн. лв., което е 18,6 на сто от утвърдения годишен план;

- компенсации за пътувания с вътрешноградски транспорт и междуселищния автомобилен транспорт в страната, предоставени чрез Системата за електронни бюджетни разплащания – 59,6 млн. лв., което е 52,5 на сто от утвърдения годишен план.

Предоставените средства за компенсиране на намалените приходи от прилагането на цени за пътуване, предвидени в нормативни актове за определени категории пътници, по вътрешноградския транспорт и междуселищния автомобилен транспорт за първото полугодие на 2022 г., диференцирани по групи правоимащи лица и размер на намалението спрямо редовната цена, са както следва:

- 32,1 млн. лв. за транспорт на деца и ученици, което е 61,1 на сто от утвърдения годишен план;

- 27,5 млн. лв. за безплатни и по намалени цени пътувания по общини. Следва да се има предвид, че по пътя на изпълнението тези разходи се отчитат като текущи трансфери, обезщетения и помощи за домакинствата по бюджетите на общините. Изпълнението спрямо годишния план е 45,2 на сто, в това число:

* 19,2 млн. лв. за безплатни пътувания на деца до седемгодишна възраст, ветерани от войните, военноинвалиди и военнопострадали, както и пътувания по намалени цени на деца от 7 до 10 навършени години, учащи се и лица, получаващи пенсия, с вътрешноградския транспорт и междуселищния автомобилен транспорт, което е 43,5 на сто спрямо утвърдения годишен план;
* 8,4 млн. лв. за превоз на служители, ползващи право на безплатно пътуване при изпълнение на служебните си задължения, което е 49,4 от годишния план.
* **Разходи за лихви**

**Лихвените плащания** по държавния бюджет към 30.06.2022 г. са в общ размер на **368,5 млн. лв**. или 58,5 % от предвидените в годишните разчети.

Разходите за **лихви по външни заеми** са в размер на **303,6 млн. лв.,** в т.ч. 293,0 млн. лв. по централния бюджет. Разходите за лихви по ДИЗ, управлявани от министерства и ведомства, са в размер на 10,6 млн. лв. (от тях 0,9 млн. лв. са по заемите с краен бенефициент търговско дружество).

През отчетния период не са използвани средства за покриване на риска от активиране на държавни гаранции.

**Лихвите по вътрешни заеми** по държавния бюджет към юни 2022 г. са в размер на **64,9 млн. лв.** и представляват основно лихви по емисии на ДЦК на вътрешния пазар.

* **Нетният размер на трансферите по държавния бюджет**  към юни 2022 г. е **8 861,9 млн. лв.,** в т.ч.:
* бюджетните взаимоотношения  с  общините  включват  нето трансфери  и временни безлихвени заеми в  размер  на 3 359,8 млн. лв., от които субсидии от централния бюджет в размер на 3 000,9 млн. лв., други целеви трансфери от централния бюджет в размер на 90,7 млн. лв., нетни трансфери от/за други бюджети в размер на 277,3 млн. лв. и възстановени трансфери от предходни години в централния бюджет – 9,1 млн. лева;
* на социалноосигурителните фондове (нето) – 4 722,0 млн. лв., което представлява 43,3 % от годишния разчет;
* на други автономни бюджети (ДВУ, БАН, ССА, БНТ, БНР и БТА) – 512,5 млн. лв., 55,6 % от годишния разчет.
* Частта от **вноската на Република България в общия бюджет на ЕС,** изплатена към 30.06.2022 г. от централния бюджет, възлиза на **812,8 млн. лева.**
* **Бюджетното салдо по държавния бюджет** към 30.06.2022 г. **е отрицателно** в размер на **353,7 млн. лева**.
* **Финансиране на бюджета чрез операции по дълга**

Към 30.06.2022 г. по централния бюджет няма усвоени средства по заеми от чужбина.

**Извършените погашения от централен бюджет възлизат на** **2 487,9 млн. лв.**, в т.ч. на 28 март са изплатени 2 416,6 млн. лв. в полза на държателите на седемгодишни еврооблигации на Република България, които са част от емитираните през март 2015 г. на международните капиталови пазари три транша облигации по средносрочната програма за емитиране на дълг на външните пазари, 71,2 млн. лв. са погашенията към международни финансови институции (39,1 млн. лв. към Международната банка за възстановяване и развитие и 32,1 млн. лв. към Европейска инвестиционна банка), като през юни не са извършени плащания.

По **държавните инвестиционни заеми**, управлявани от министерства и ведомства, през отчетния период няма ***усвоени*** средства.

***Изплатените погашения*** по ДИЗ, управлявани от министерства и ведомства, са в размер на 56,6 млн. лв. По заемите с краен бенефициент търговско дружество извършените погашения са в размер на 9,4 млн. лева.

Не са използвани средства, предвидени за покриване на риска от активиране на държавни гаранции.

Операции с **държавни ценни книжа** по централния бюджет **(позиция във вътрешното финансиране):** Към края на юни 2022 г. е отчетено положително нетно вътрешно финансиране на държавния бюджет с ДЦК в размер на 1 729,7 млн. лв. Общият размер на постъпленията от емисии на ДЦК на вътрешния пазар е 1 729,7 млн. лв. или са емитирани ДЦК с обща номинална стойност 1 800,0 млн. лв., разпределени в две емисии, както следва: ***3,5-годишни ДЦК*** (емисията е пусната в обращение през ноември 2021 г., деноминирана е в лева, с падеж 17.05.2025 г.) с общ пласиран обем от 1 300,0 млн. лв. като през март и април по 500 млн. лв. и през май 300 млн. лв. и ***7,5-годишни облигации*** (пуснати в обращение през ноември 2021 г., деноминирани са в лева, с падеж 24.05.2029 г.) в размер на 500,0 млн. лв. през месец март. През месец юни няма проведени аукционни на ДЦК.

Среднопретеглената доходност за целия реализиран обем от 1 800 млн. лв. номинална стойност възлиза на 0,99 %, при среден коефициент на покритие на аукционите от 1,54.

От началото на годината до края на юни няма извършени погашения по вътрешния дълг.

# Бюджет на съдебната власт

Със ЗДБРБ за 2022 г. са предвидени общо **приходи** по бюджета на съдебната власт в размер на 95,0 млн. лв., от тях 80,0 млн. лв. са приходи от съдебни такси. За първото полугодие на 2022 г. са отчетени приходи в размер на 51,6 млн. лв. (54,3 % от планираните), от които 43,9 млн. лв. - приходи от съдебни такси. За сравнение, към 30.06.2021 г. са отчетени общо приходи в размер на 46,4 млн. лв. (42,5 % от закона), от които 39,3 млн. лв. - приходи от съдебни такси.

**Разходите** по бюджета на съдебната власткъм 30.06.2022 г.са в размер на 455,0 млн. лв. или 48,5 % от планираните за годината (938,7 млн. лв.). За сравнение, през същия период на 2021 г. са отчетени разходи в размер 405,1 млн. лв., които представляват 46,0 % от определените с годишния закон 880,3 млн. лева. За първото полугодие на 2022 г. с най-голям относителен дял от отчетените разходи са тези за персонал – 91,6 % (416,8 млн. лв.).

# Сметки за средства от ЕС на Разплащателната агенция към ДФ „Земеделие“ и на Националния фонд към Министерството на финансите

# Сметка за Европейски средства на Разплащателна агенция ДФ „Земеделие“

* **Приходи**

За 2022 г. планираните приходи по утвърдените годишни разчети на сметката за средства от Европейския съюз на Разплащателната агенция към ДФ „Земеделие” са в размер на 755,8 млн. лева. Към 30.06.2022 г. постъпленията са в размер на 136,9 млн. лв., което представлява 18,1 % от годишния план, при 31,8 % изпълнение на годишния план за същия период на предходната година. Приходната част е формирана от помощи и дарения от чужбина, приходи от наказателни лихви и коректив на касови постъпления, разпределени както следва:

* ***Текущи помощи и дарения от Европейския съюз***

Общият размер на получените приходи, отчетени в „Текущи помощи и дарения от Европейския съюз“ към края на юни 2022 г. е 16,5 млн. лв. при планирани за годината средства в размер на 162,6 млн. лева.

Получените текущи приходи от възстановяване на средства от Европейски земеделски фонд за развитие на селските райони (ЕЗФРСР) по линия на Програмата за развитие на селските райони (ПРСР), без директни плащания, към 30.06.2022 г. възлизат на 10,7 млн. лв., което е 7,1 % от планираните за годината 151,8 млн. лева. За сравнение, изпълнението на плана за първото полугодие на 2021 г. е 19,0 процента.

Получените текущи приходи от възстановяване на средства по линия на схемите „Училищен плод“ и „Училищно мляко“ от Европейски фонд за гарантиране на земеделието (EФГЗ) към 30.06.2022 г. са 2,7 млн. лв., което представлява 35,5 % от планираните за годината 7,6 млн. лева. За сравнение, за същия период на предходната година възстановените суми по това направление са 35,9 % от годишния план.

През първото полугодие на 2022 г. са получени 3,1 млн. лв. текущи приходи от възстановяване от Европейския фонд за морско дело и рибарство (ЕФМДР), което представлява 96,9 % от планираните за годината 3,2 млн. лева. За същия период на предходната година изпълнението е било 68,9 %.

* ***Капиталови помощи и дарения от Европейския съюз***

Общият размер на получените приходи, отчетени в „Капиталови помощи и дарения от Европейския съюз“ към 30.06.2022 г. е 123,4 млн. лв. при планирани за годината 593,2 млн. лева.

Получените капиталови приходи от ЕЗФРСР по линия на ПРСР без директни плащания към 30.06.2022 г. са 115,3 млн. лв., което е 20,4 % от годишния план (564,0 млн. лв.). За сравнение, през първото полугодие на 2021 г. са получени 184,3 млн. лв. (34,4 % от годишния план).

През първото полугодие на 2022 г. са получени капиталови приходи в размер на 8,1 млн. лв. от фонд ЕФМДР при планирани за годината 29,2 млн. лв., което е 27,7 % изпълнение на плана за годината. За сравнение, изпълнението на годишния план към 30.06.2021 г. е 58,2 процента.

* ***Приходи от наказателни лихви***

През първото полугодие на 2022 г. са отчетени приходи от получени наказателни лихви, свързани с вземания за възстановяване на средства от ЕК в размер на 0,3 млн. лева.

* **Разходи**

Общият размер на планираните за 2022 г. разходи по утвърдените годишни разчети на сметката за средства от Европейския съюз на Разплащателната агенция към ДФ „Земеделие” е 945,8 млн. лева.

Уточненият план на субсидиите за текуща дейност и капиталовите трансфери за 2022 г. е 662,5 млн. лева. Изпълнението към 30.06.2022 г. възлиза на 19,5 % от годишния план и е в размер на 129,5 млн. лева.

Разпределението на разходите е както следва:

* ***Субсидии и други текущи трансфери за нефинансови предприятия***

За 2022 г. са планирани средства в размер на 304,8 млн. лв. за субсидии и други текущи трансфери за нефинансови предприятия. Отчетените към края на първото полугодие на 2022 г. средства представляват 20,5 % от планираните за годината и са в размер на 62,6 млн. лева. За същия период на предходната година, изпълнението е 88,3 млн. лева.

Изпълнението по дейности е както следва:

- национално съфинансиране към ЕЗФРСР за директни плащания – 32,2 млн. лв., изпълнение 48,3 % на планираните за годината 66,7 млн. лева;

- текущи субсидии по Програмата за морско дело и рибарство – 2,4 млн. лв., при планирани за годината 2,2 млн. лева;

- текущи субсидии по Програмата за развитие на селските райони – 7,3 млн. лв., изпълнение от 3,8 % на планираните за годината 194,2 млн. лева;

- текущи субсидии за пазарни мерки – 20,7 млн. лв., изпълнение от 49,6 % на планираните за 2022 г. 41,7 млн. лева.

* ***Субсидии и други текущи трансфери за юридически лица с нестопанска цел***

За 2022 г. за субсидии и други текущи трансфери за юридически лица с нестопанска цел са планирани 17,5 млн. лева. Към края на първото полугодие са отчетени разходи в размер на 9,3 млн. лв. (53,1 % от годишния план). За същия период на 2021 година са отчетени 8,5 млн. лева..

Разпределението по дейности е както следва:

- национално съфинансиране към ЕЗФРСР за директни плащания – няма усвоени средства;

- текущи субсидии по ПМДР – 2,4 млн. лв. при планирани 2,2 млн. лева;

- текущи субсидии по Програмата за развитие на селските райони – 7,6 млн. лв., изпълнение 54,7 % на планираните 13,9 млн. лева;

- текущи субсидии за пазарни мерки – възстановени средства в размер на 0,7 млн. лв. през първото полугодие при планирани за годината 1,4 млн. лева.

* ***Капиталови трансфери за нефинансови предприятия***

За 2022 г. за капиталови трансфери за нефинансови предприятия са планирани 311,5 млн. лева. Към 30.06.2022 г. са отчетени 56,4 млн. лв., което е 18,1 % изпълнение на годишния план. Изпълнението за същия период на предходната година е 71,5 млн. лева.

Разпределението по дейности е както следва:

- капиталови трансфери по Програмата за морско дело и рибарство (ПМДР) – 2,2 млн. лв., което е 9,1 % изпълнение на годишния план (24,1 млн. лева);

- капиталови трансфери по ПРСР – 53,8 млн. лв., 18,9 % изпълнение на годишния план (284,4 млн. лв.);

- капиталови трансфери за пазарни мерки – 0,4 млн. лв., изпълнение от 13,8 % на годишния разчет (2,9 млн. лв.).

* ***Капиталови трансфери за организации с нестопанска цел***

За 2022 г. са планирани капиталови трансфери за организации с нестопанска цел в размер на 28,7 млн. лева. Към 30.06.2022 г. са отчетени капиталови трансфери по ПРСР в размер на 1,1 млн. лв., 3,8 % изпълнение на годишния план.

Разпределението по дейности е както следва:

- капиталови трансфери по ПМДР – няма усвоени средства през първото полугодие на 2022 г., при годишен разчет от 2,5 млн. лв.;

- капиталови трансфери по ПРСР – 1,1 млн. лв., 4,2% изпълнение на годишния план от 26,2 млн. лв.

Планираните разходи в размер на 283,3 млн. лв., в т.ч.: за заплати и възнаграждения на персонала 8,9 млн. лв., задължителни осигурителни вноски от работодатели 2,5 млн. лв., издръжка 9,7 млн. лв. и придобиване на ДМА 262,1 млн. лв., подлежат на отчитане в § 63-00 „Трансфери между сметки за средствата от ЕС“.

* **Трансфери**

В частта на трансферите, в касовия отчет на ДФЗ-РА към 30.06.2022 г. са отразени следните касови потоци:

* ***Трансфери между бюджети и сметки за средства от Европейския съюз***

Получените трансфери от бюджетни сметки на бюджетни организации и общини са формирани при възстановяване на суми по вземания по ПРСР и директни плащания. Към 30.06.2022 г. техният размер е 1,4 млн. лева.

Предоставените през първото полугодие на 2022 г. трансфери във връзка с чл.14 от Закона за подпомагане на земеделските производители възлизат на 0,7 млн. лева.

* ***Трансфери между сметки за средства от Европейския съюз:***

Предоставените трансфери са формирани от изплатените субсидии на публични бенефициенти и възстановените от тях суми. Към края на първото полугодие на 2022 г. са отчетени 80,3 млн. лв., в т.ч.:

* по Програмата за развитие на селските райони – 78,2 млн. лв.;
* национално съфинансиране към директни плащания – 0,1 млн. лв.;
* по Програмата за морско дело и рибарство - 2,0 млн. лева.

През първото полугодие на 2021 г. са предоставени трансфери в размер на 138,9 млн. лв.

* **Финансиране**
* ***Събрани средства и извършени плащания за сметка на други бюджети***

Към 30.06.2022 г. сумата за събрани средства и извършени плащания за сметка на други бюджети възлиза нето на минус 0,1 млн. лева.

* ***Суми по разчети за поети осигурителни вноски и данъци***

Към края на второто тримесечие на 2022 г. сумата по разчети за поети данъци, формирани от удържан и внесен окончателен данък на физически лица, съгл. чл. 65, ал. 14 от ЗДДФЛ възлиза нето на 0,03 млн. лева.

* ***Друго финансиране***

Към 30.06.2022 г. извършените плащания, възстановените суми, разчетът с централния бюджет и операциите с чужди средства, включени в отчетността в „Друго финансиране“ са в размер на 72,2 млн. лева.

Към 30.06.2022 г. са отчетени плащания в общ размер на 862,7 млн. лв., 45,7 % от годишните разчети (1 888,5 млн. лв.) при 935,7 млн. лв. за първото полугодие на 2021 г.

Отчетени са плащания по следните направления:

* 745,0 млн. лв. за директни плащания за сметка на ЕФГЗ, представляващи 46,3 % от планираните 1 607,4 млн. лева;
* 112,1 млн. лв. средства от ЕЗФРСР, прехвърлени към директни плащания, което е 53,5 % от планираните 209,4 млн. лева;
* 3,1 млн. лв. за пазарни мерки, което е 7,4 % изпълнение на годишния разчет от 41,9 млн. лева;
* 2,5 млн. лв. суми за преструктуриране, 8,4 % от планираните 29,8 млн. лева.

Възстановените суми от Европейския съюз към 30.06.2022 г. възлизат общо на 1 518,0 млн. лв., което е 81,4 % от планираните 1 864,8 млн. лв. За сравнение, към 30.06.2021 г. изпълнението е било 85,0 %.

Възстановени са суми по следните направления:

* 1 408,8 млн. лв. за директни плащания от ЕФГЗ – 88,5 % от планираните 1 591,3 млн. лева;
* 93,3 млн. лв. от ЕЗФРСР, прехвърлени към директни плащания – 44,6 % от заложените 209,4 млн. лева;
* 4,5 млн. лв. за пазарни мерки от ЕФГЗ, 13,5 % изпълнение на планираните за годината 33,4 млн. лева;
* 11,4 млн. лв. суми за преструктуриране от ЕФГЗ при планирани 30,7 млн. лв., изпълнение 37,1 %.

Предоставените суми (нето) по разчети с ЦБ за финансиране на плащания при недостиг на средства по сметки възлизат на -583,1 млн. лева. при планирани -20,6 млн. лева.

# Сметка за средствата от Европейския съюз на Национален фонд към Министерство на финансите

По сметките на НФ към 30.06.2022 г. са постъпили приходи (нето) в размер на 1 121,9 млн. лв. по програмите, съфинансирани от Европейския фонд за регионално развитие, Европейския социален фонд (включително Инициативата за младежка заетост), Кохезионния фонд и Фонда за европейско подпомагане на най-нуждаещите се лица (ФЕПНЛ) на ЕС за финансовата рамка 2014–2020 г. и двустранните програми за трансгранично сътрудничество по външните граници на EС (ПТСВГ) за периода 2014–2020 г., като в тази сума са включени и отразените (нето) в отчетността на НФ операции по постъпването по банковите бюджетни сметки на Министерство на регионалното развитие и благоустройството (МРРБ) на чуждото финансиране по ПТСВГ и изплатените средства от получения ресурс към бенефициенти извън страната.

Извършените разходи (нето) за периода с натрупване чрез сметките на НФ възлизат на 369,9 млн. лева. По видове разходи изпълнението е както следва: 62,93 % от общата стойност са капиталови трансфери, 36,09 % са субсидии, 0,98 % предоставени текущи и капиталови трансфери за чужбина и 0,0001 % - издръжка.

Трансферите (нето), временните безлихвени заеми (нето) и временна възмездна финансова помощ за разглеждания период са на стойност 449,7 млн. лв. (включват предоставените трансфери към бенефициенти по Оперативните програми (ОП) на ЕС - програмен период 2014 – 2020 г., ПТСВГ за периода 2014 – 2020 г., ФМ на ЕИП 2014–2021 г. и НФМ 2014–2021 г., както и възстановени трансфери от бенефициенти-бюджетни организации за неусвоени суми по приключили проекти, за недопустими разходи или други надплащания. В консолидираната отчетност на НФ са отразени и трансфери (нето) към бенефициенти – бюджетни организации, които са за сметка на средства, предоставени от държавите-партньори по ПТСВГ.

Във връзка с изпълнение на ОП - програмен период 2014 – 2020 г. и ПТСВГ 2014 – 2020 г. по сметките на НФ са получени трансфери от централния бюджет на стойност 143,2 млн. лева.

Общата сума от други приходи (корективи за касови постъпления, отчетени за дължими суми от бенефициенти), отчетени по сметката за средства от ЕС на НФ, са в размер на 1,0 млн. лева.

**Структурни и Кохезионен фондове (СКФ) 2007 – 2013 г.**

През първото полугодие на 2022 г. са отчетени (нето) възстановени суми от бенефициенти на стойност на 14,0 млн. лв., а възстановеното авансово финансиране по реда на ДДС 6/2011 г. е в размер на 1,4 млн. лева.

**Европейски фонд за регионално развитие, Европейски социален фонд (включително Инициативата за младежка заетост), Кохезионния фонд и ФЕПНЛ на Европейския съюз за финансова рамка 2014 – 2020 г.**

Общо получените средства (нето) от ЕК за периода са в размер на 1 097,5 млн. лв. (в тях влизат и получените приходи по REACT-EU в размер на 420,4 млн. лева) и са разпределени както следва:

* ОП „Иновации и конкурентоспособност” – 349,7 млн. лв. (вкл. REACT-EU в размер на 180,7 млн. лева);
* ОП „Добро управление” – 46,9 млн. лв.;
* ОП „Транспорт и транспортна инфраструктура” – 92,9 млн. лв.;
* ОП „Околна среда 2014 – 2020 г.“ – 129,5 млн. лв.;
* ОП „Развитие на човешките ресурси 2014 - 2020 г.” – 250,7 млн. лв. (вкл. REACT-EU в размер на 164,8 млн. лева);
* Инициативата за младежка заетост – 5,5 млн. лв.;
* ОП „Региони в растеж“ – 150,3 млн. лв. (вкл. REACT-EU в размер на 44,0 млн. лева);
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 4,6 млн. лв. (вкл. REACT-EU в размер на 4,2 млн. лева) и
* ОП „Наука и образование за интелигентен растеж” – 67,4 млн. лв. (вкл. REACT-EU в размер на 26,7 млн. лева).

Направените разходи (нето) по Оперативни програми и трансферите (нето) към бюджетни организации и операции с активи към края на първото полугодие са на стойност 1 039,4 млн. лв. (в тях влизат и извършените разходи по REACT-EU в размер на 125,0 млн. лева), като разпределението по Оперативни програми е следното:

* ОП „Развитие на човешките ресурси 2014 - 2020 г.” – 140,2 млн. лв. (вкл. REACT-EU в размер на 73,6 млн. лева);
* Инициативата за младежка заетост – 3,6 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 18,4 млн. лева (вкл. REACT-EU в размер на 16,0 млн. лева);
* ОП „Иновации и конкурентоспособност” – 365,3 млн. лв. (вкл. REACT-EU в размер на 35,0 млн. лева);
* ОП „Добро управление” – 36,3 млн. лв.;
* ОП „Региони в растеж“ – 58,4 млн. лв.;
* ОП „Транспорт и транспортна инфраструктура” – 130,0 млн. лв.;
* ОП „Наука и образование за интелигентен растеж” – 92,9 млн. лв. (вкл. REACT-EU в размер на 0,4 млн. лева) и
* ОП „Околна среда 2014 – 2020 г.“ – 194,3 млн. лв.

Предоставеното авансово финансиране по реда на ДДС 6/2011 г. към бюджетни организации за периода е на стойност 7,1 млн. лева, а възстановените средства – 149,1 млн. лева. В сумата на предоставеното авансово финансиране по реда на ДДС 6/2011 г. е включена и предоставена възмездна финансова помощ (нето) в размер на 7,0 млн. лева, а имено на ОП „Транспорт и транспортна инфраструктура” (6,3 млн. лева), ОП "Иновации и конкурентоспособност" (0,3 млн. лева) и ОП „Региони в растеж (0,4 млн. лева).

Изплатените средства от оперативните програми за мерките за минимизиране на отрицателните последици от епидемичното разпространение на COVD-19 през отчетния период са в размер на 455,0 млн. лева.

**Програма ФАР**

През отчетния период са възстановени суми от бенефициенти на стойност 0,3 млн. лева.

**Програма САПАРД**

През периода са извършени възстановявания от бенефициенти по дългове на стойност 0,003 млн. лв.

**Двустранни програми за трансгранично сътрудничество по външните граници на Европейския съюз 2014 – 2020 г.**

Получените средства към 30.06.2022 г. са на стойност 10,7 млн. лв., представляващи възстановени разходи от ЕК и постъпили средства за съфинансиране от страните-партньори, както разпределени към администратори в чужбина за сметка на средствата, получени от страната-партньор.

Сумата на разходите и трансферите (нето) към бюджетни организации в страната, които са направени през същия период по двустранните програми са на обща стойност 8,3 млн. лв., включително за плащания към бенефициенти в страната, извършени за сметка на полученото финансиране от страната-партньор по тези програми.

**Финансов механизъм на Европейското икономическо пространство и Норвежки финансов механизъм за периода 2009-2014 г. и 2014-2021 г.**

Получените средства към 30.06.2022 г. са на стойност 13,7 млн. лв.

Сумата на разходите и трансферите (нето) за периода са на обща стойност 16,5 млн. лева.

# Бюджети на социално и здравно-осигурителните фондове и бюджети по чл. 13, ал. 2 и ал. 3 на Закона за публичните финанси

# Социално и здравно-осигурителни фондове

* + **Държавно обществено осигуряване**

Общата сума на **приходите, помощите и даренията** по бюджета на Държавното обществено осигуряване (ДОО) към 30.06.2022 г. възлиза на 4 684,0 млн. лв. Най-голям е делът на приходите от осигурителни вноски (98,7 % от общите приходи), които за отчетния период са в размер на 4 624,6 млн. лв. Съпоставени с първото полугодие на 2021 г., приходите по бюджета на ДОО нарастват с 360,6 млн. лв. (8,3 %).

Отчетените неданъчни приходи към края на юни 2022 г. по бюджета на ДОО възлизат на 59,4 млн. лв., в т.ч. 42,9 млн. лв. постъпили средства по чл. 4б, чл. 4в и чл. 69б от Кодекса за социално осигуряване (КСО).

Размерът на извършените **разходи** за първите шест месеца на 2022 г. по бюджета на ДОО е 8 153,9 млн. лв., което представлява 44,7 % от предвидените в актуализирания ЗБДОО за 2022 г. средства. Спрямо същия период на миналата година, общо разходите по бюджета на ДОО са с 308,4 млн. лв. (3,9 %) повече. От структурна гледна точка най-голям относителен дял в общите разходи заемат разходите за пенсии, обезщетения и помощи, изплащани на основание КСО – общо 7 977,0 млн. лв. или 97,8 % от общия размер на разходите за отчетния период.

Отчетените разходи за **пенсии** по бюджета на ДОО към 30.06.2022 г. възлизат на 6 963,5 млн. лв., което е с 564,3 млн. лв. повече спрямо първите шест месеца на 2021 г. Основните причини за това са: ефектите от изплащане на увеличените пенсии от 1 юли 2021 г. и от 25 декември 2021 г.; увеличението на минималната пенсия от 300 на 370 лв. и на максималната пенсия от 1440 на 1500 лв. от 25 декември 2021 г., както и допълнителните еднократни плащания в размер на 70 лв. към пенсиите на всички пенсионери през м. април 2022 г.

Отчетените разходи за **краткосрочни обезщетения и помощи по КСО** са в размер на 1 013,5 млн. лева. Спрямо същия период на миналата година изплатените обезщетения по КСО са с 6,8 млн. лв. (0,7 %) повече.

* + **Национална здравноосигурителна каса**

Общият размер на събраните **приходи, помощи и дарения** по бюджета на НЗОК за първите шест месеца на 2022 г. възлиза на 1 811,9 млн. лв., което представлява 47,9 % от предвидените със Закона за бюджета на НЗОК (ЗБНЗОК) за 2022 г. – 3 782,4 млн. лева. Постъпленията от здравноосигурителни вноски са в размер на 1 798,4 млн. лв., което е 47,8 % изпълнение на утвърдените със ЗБНЗОК за 2022 г. средства в размер на 3 759,2 млн. лева. Събраните неданъчни приходи за първото полугодие на 2022 г. са 13,6 млн. лв. или 58,6 % от заложените в ЗБНЗОК за 2022 г., като основната част от тях са приходи от глоби, санкции и наказателни лихви.

Полученият трансфер от МЗ за финансиране на разходите за лекарствени продукти – ваксини и дейности по прилагането им за здравните дейности по чл. 82, ал. 2, т. 3 от Закона за здравето (ЗЗ); за дейности за здравнонеосигурени лица, включващи: комплексно диспансерно (амбулаторно) наблюдение при пациенти с кожно-венерически и психиатрични заболявания; интензивно лечение; дейности по чл. 82, ал. 1, т. 2 от ЗЗ, за сумите по чл. 37, ал. 6 от Закона за здравното осигуряване (ЗЗО) и за медицински изделия, помощни средства, приспособления и съоръжения за хората с увреждания извън обхвата на задължителното здравно осигуряване, както и за осигуряване на средства за заплащане на изпълнителите на медицинска помощ за работа при неблагоприятни условия по време на обявена извънредна епидемична обстановка поради разпространение на COVID-19 и за поставяне на ваксини срещу COVID-19 за отчетния период e в размер на 269,6 млн. лева. Сумата е по-голяма от предвиденото в ЗБНЗОК за 2022 г., тъй като в изпълнение на ПМС № 76 от 5.05.2022 г. и ПМС № 128 от 16.06.2022 г. предвидените средствата са увеличени с 212 млн. лв.

Трансферите за здравно осигуряване и за изплащане на допълнителни възнаграждения на медицинския персонал за срока на обявена епидемична обстановка от централния бюджет за периода са 1 093,9 млн. лв.

Отчетените **разходи** към 30.06.2022 г. са в размер на 2 935,9 млн. лв. и представляват 48,0 % от предвидените в актуализирания ЗБНЗОК за 2022 г. 6 116,3 млн. лева.

Най-голям относителен дял в общите разходи (89,9 %) заемат здравноосигурителните плащания, които възлизат на 2 640,7 млн. лева. В отделните направления на здравноосигурителни плащания изпълнението на бюджета за първото полугодие на 2022 г. е следното:

* ***първична извънболнична медицинска помощ*** *–* 168,0 млн. лева;
* ***специализирана извънболнична медицинска помощ***  – 192,5 млн. лева;
* ***дентална помощ* –** 132,8 млн. лева;
* ***медико-диагностична дейност* –** 77,6 млн. лева;
* ***лекарствени продукти, медицински изделия и диетични храни за домашно лечение на територията на страната -*** 443,5 млн. лв.
* ***лекарствени продукти за лечение на злокачествени заболявания в условията на болнична медицинска помощ***  – 346,1 млн. лева;
* ***медицински изделия, прилагани в болничната помощ –*** 47,2 млн. лева;
* ***болнична медицинска помощ –*** 1 192,6 млн. лева.
* ***други здравноосигурителни плащания –*** 40,5 млн. лева.

Като здравноосигурителни плащания следва да се третират и преведените 65,7 млн. лв. трансфери по договори за извършване на медицински услуги към бюджетни организации, в структурата на които има лечебни заведения по чл. 5 от Закона за лечебните заведения. Заедно с преведените трансфери усвоените средства за здравноосигурителни плащания възлизат на 2 706,4 млн. лв.

За периода са отчетени плащания в размер на 59,1 млн. лв. от предоставения трансфер от Министерството на здравеопазването за дейности за здравнонеосигурени лица, лекарствени продукти и за потребителска такса.

По бюджета на НЗОК за 2022 година са утвърдени 95,2 млн. лв. за административни разходи на институцията, които включват разходите за персонал и за текуща издръжка. За първите шест месеца на годината са отчетени 37,8 млн. лв., което представлява 39,6 % от годишния разчет. Усвоените средства за административни разходи заемат 1,3 на сто в структурата на общите разходи за отчетния период.

# Общински бюджети

* **Приходи**

Собствените приходи по бюджетите на общините към 30.06.2022 г. са в размер на 1 757,8 млн. лв., което представлява 63,8 % от разчетените към ЗДБРБ за 2022 г. постъпления в размер на 2 754,4 млн. лева и с 202,5 млн. лв. (13,0 %) повече спрямо събраните за същия период през 2021 г.

*Данъчните приходи* по общинските бюджети са в размер на 813,2 млн. лв. или 64,1 % от годишните разчети по КФП за 2022 г. и с 10,7 % повече спрямо тези за същия период на предходната година. От *имуществени данъци по Закона за местните данъци и такси* в местните бюджети към 30 юни 2022 г. са постъпили общо 806,7 млн. лв., което представлява 64,4 % от годишния разчет. С най-значителен дял в приходите от имуществени данъци са данъкът върху недвижимите имоти – 35,2 % и данъкът върху превозните средства – 32.5 %, следват данъкът върху придобиване на имущество по дарения и възмезден начин – 31,4 % и туристически данък – 0,9 %. През отчетния период по бюджетите на общините са постъпили 6,4 млн. лв. от *патентен данък и данък върху таксиметров превоз на пътници* (38,4 % от годишния разчет) и 0,02 млн. лв. приходи от други данъци.

Общият размер на *неданъчните приходи* по местните бюджети към 30 юни 2022 г. е 935,0 млн. лв. (63,6% от разчетите по КФП за 2022 г.). Най-голям относителен дял заемат приходите от общински такси, които възлизат на 648,0 млн. лв. (71,9 % от разчетените за годината), следват приходите и доходите от собственост – 151,2 млн. лв. (47,9 % от разчетените за 2022 г.), постъпленията от продажба на нефинансови активи – 84,6 млн. лв. (66,1 % от разчета за годината), постъпленията от глоби, санкции и наказателни лихви – 43,9 млн. лв. (53,1 % от планираните) и приходите от концесии – 32,4 млн. лв. (72,4 % от разчета за 2022 г.). Постъпленията от неданъчни приходи на общините към полугодието на 2022 г. са със 120,4 млн. лв. или с 14,8 % повече спрямо същия период на 2021 г., като при всички неданъчни приходи се наблюдава увеличение.

През отчетния период по общинските бюджети са постъпили 9,7 млн. лв. приходи от *помощи и дарения*, което е 61,7 % от разчетените за годината 15,7 млн. лева.

* **Разходи**

Към 30.06.2022 г. общините са отчели общо разходи в размер на 4 195,6 млн. лв., които представляват 50,5 % спрямо разчетите по ЗДБРБ за 2022 година.

*Нелихвените разходи* възлизат на 4 178,6 млн. лв. или 50,5 % от годишния разчет. Разходите за персонал (заплати и възнаграждения, други възнаграждения и плащания за персонала и осигурителни вноски) са в размер на 2 408,5 млн. лв. или 49,2 % от планираните за 2022 г. Разходите за издръжка (вкл. разходи за членски внос и участие в нетърговски организации и дейности, платени данъци, такси и административни санкции) са в размер на 1 169,3 млн. лв., или 60,0 % от годишния разчет. Разходите за субсидии са в размер на 184,3 млн. лева (83,4% от годишния разчет). В разходите за субсидии за нефинансови предприятия се отчитат предоставените от общините субсидии за вътрешноградски и междуселищни превози на транспортните фирми и дружества, които се планират в централния бюджет, както и тези, които се предоставят по решение на общинския съвет. Като разходи за субсидии за организации с нестопанска цел се отчитат отпусканите по решение на общинския съвет субсидии по реда на Закона за физкултурата и спорта за подпомагане дейността на спортните клубове в общините (отчитат се в местните дейности). Социалните разходи (текущи трансфери, обезщетения и помощи за домакинствата, вкл. разходите за стипендии) са в размер на 88,9 млн. лв., което е 84,2 % от разчетите към ЗДБРБ за 2022 година.

Капиталовите разходи са в размер на 328,7 млн. лв. или 30,1% от разчетите към ЗДБРБ за 2022 година.

*Разходите за лихви* възлизат на 17,0 млн. лв. и са 49,2 % от разчетите за 2022 г. В сравнение със същия период на миналата година те са увеличили с 0,1 млн. лв. Лихвените плащания по заеми от чужбина са в размер на 8,3 млн. лв., по облигационни заеми са 0,7 млн. лв., по заеми към местни банки и др. лица от страната („ФЛАГ“ ЕАД, Фонд „Енергийна ефективност и възобновяеми източници“ и др.) са 5,9 млн. лв. Лихвите по задължения, поети от общините под формата на финансов лизинг и търговски кредит, са 0,1 млн. лв., а отчетените др. лихвени плащания (по изпълнителни листове, за забавено изпълнение по сключени договори и др.) са в размер на 2,0 млн. лв.

Общият размер на отчетените разходи за дофинансиране на делегираните от държавата дейности с местни приходи е 91,5 млн. лева.

* **Финансиране**

От началото на годината до 30.06.2022 г. по общинските бюджети *не са получавани* заемни средства от договори с чуждестранни кредитори.

Изплатените *погашения по заеми* от чужбина са в размер на 22,8 млн. лева. (от Столична община - 18,3 млн. лв., от община Варна – 1,8 млн. лв., от Пловдив – 1,5 млн. лв., Бургас – 1,0 млн. лв. и от община Ловеч 0,2 млн. лв.)..

За отчетния период получените заемни средства от банки в страната са в размер на 50,1 млн. лв., а от други местни лица са 64,3 млн. лв. (в т.ч. 57,9 млн. лв. от „ФЛАГ“ ЕАД) или общо получените от страната заемни средства са 114,4 млн. лв. Изплатените главници по банкови заеми от страната са 58,8 млн. лв., а по заеми от др. лица са 45,0 млн. лв. (в т.ч. 43,1 млн. лв. към „ФЛАГ“ ЕАД ) или общо платените главници са в размер на 103,8 млн. лв. Размерът на получените от страната заемни средства за периода е по-голям от погасените, поради което нетният размер на операциите по тези заеми е положителен и е 10,6 млн. лв. За същия период на 2021 г. получените заемни средства от банки в страната и др. местни лица са 75,3 млн. лв., а погашенията към същите са 82,1 млн. лв. т.е. нетният размер на операциите по тези заеми е бил отрицателен (-6,8 млн. лв.).

Погашенията по емитирани през предходни периоди общински ценни книжа са в размер на 9,6 млн. лв. и са отчетени от 9 общини. За отчетния период няма емитиран нов общински дълг.

Другото финансиране /нето/ по общинските бюджети към 30.06.2022 г. е 3,8 млн. лв., като в т.ч. нетният размер за периода на задълженията и погашенията по финансов лизинг и търговски кредити, като форми на дълг, е в размер на 1,9 млн. лв.

Нетният размер на събраните средства и извършени плащания от общините за сметка на други бюджети, сметки и фондове е 80,4 млн. лв.

Към 30.06.2022 г. отчетеният от общините нетен размер на операциите по придобиване на дялове, акции и съучастия е (-1,2) млн. лв., на предоставената възмездна финансова помощ е (-4,1) млн. лв., а нетният размер на предоставените от общините кредити е (-6,1) млн. лв.

Средствата, отчетени по общинските бюджети от приватизация са в размер на 6,7 млн. лв.

Общините отчитат 1 599,3 млн. лв. бюджетен преходен остатък, а наличността към края на юни 2022 г. (по банкови сметки и каса) е в размер на 2 494,3 млн. лв. Отчетеният остатък в делегираните от държавата дейности е 1 000,4 млн. лв. (40,1 %), а 1 493,9 млн. лв. (59,9%) е в местни дейности.

Почти половината от отчетената към 30.06.2022 г. наличност в **местните дейности** (682,1 млн. лв. или 45,7%) са средства, получени от общините преди 2022 г. и останали неизразходвани към 31.12.2021 г. Преобладаваща част от тях (355,6 млн. лв.) са от предоставени от ЦБ на общините преди текущата година средства под формата на субсидии, като 251,1 млн. лв. са от трансфери за други целеви разходи, а 77,3 млн. лв. от целева субсидия за капиталови разходи. Друга съществена част от наличността в местните дейности към второто тримесечие на 2022 г. (около 45% или 674,4 млн. лв.) е резултат на постъпили през текущата година, но неизразходвани общински приходи, като наличността на средства от таксата за битови отпадъци е около 188,3 млн. лв.

Наличността в **държавните дейности** в края на второто тримесечие на 2022 г. е в размер на 1 000,4 млн. лв. Съществена част от нея (72,4% или 724 млн. лв.) са неизразходвани средства, предоставени от ЦБ на общините през текущата година под формата на субсидии. Наличността към 30.06.2022 г. от неизразходвани към края на предходната година средства е 223,1 млн. лв. (22,3%), като значителна част са средства от субсидии, в т.ч. 129,3 млн. лв. от общата субсидия за държавните дейности и 52,9 млн. лв. от трансфери за други целеви разходи.

# Бюджети на Българската национална телевизия, Българското национално радио и Българската телеграфна агенция

**Приходите на Българската национална телевизия (БНТ)** към 30.06.2022 г. са в размер на 4,2 млн. лв. при планирани за годината 10,0 млн. лв. или за отчетния период са постъпили 42,1 % от планираните за годината. Отчетените неданъчни приходи са постъпления от продажба на услуги, стоки и продукция (реклама, спонсорство, технически услуги, почивно дело, продажба на програми) инаеми на имущество.

Отчетените **разходи** **на БНТ** към 30.06.2022 г. са в размер на 43,8 млн. лв. или 47,8 % от предвидените разходи в годишния разчет. За периода са отчетени 30,1 млн. лв. текущи разходи и 13,7 млн. лв. капиталови разходи. В разпределението на разходите по бюджета на обществената медия е включен преходният остатък за 2021 г. (съгл. чл. 70, ал. 6 от Закона за радиото и телевизията) в размер на 1,1 млн. лв. За отчетния период средствата са усвоени за реализирането на основните цели и дейности на БНТ по подготовката, създаването и разпространението на телевизионни програми съгласно разпоредбите на Закона за радиото и телевизията.

Общо утвърдените с чл. 49, т. 2 от ЗДБРБ за 2022 г. *бюджетни взаимоотношения на БНТ с централния бюджет* са в размер на 80,6 млн. лв., в т.ч. 6,1 млн. лв. по чл. 70, ал. 4, т. 2 от Закона за радиото и телевизията. Одобрен е и допълнителен трансфер в размер на 300 лв. за разходи за обслужването от банките на операции по събирането на постъпления чрез картови плащания, съгласно ПМС № 31 от 2022 г. За отчетния период е усвоена сума в размер на 40,0 млн. лв. или 49,6% от размера на бюджетните взаимоотношения на БНТ с централния бюджет по уточнен план.

Приходите по бюджета на Българското национално радио (БНР) към 30.06.2022 г. са в размер на 0,6 млн. лв., което представлява 32,5 % от заложените приходи в разчетите към ЗДБРБ за 2022 г. - 1,8 млн. лв. Отчетените приходи са постъпления от продажба на услуги, стоки и продукция (реклама, спонсорство, технически услуги, съвместни продукции, приходи от концертна дейност, издателска и лицензионна дейност и др.), наеми на имущество и др.

Изпълнението на **разходите** **по бюджета на** **БНР** възлиза на 25,7 млн. лв. или 44,3 % от предвидените разходи в разчетите към ЗДБРБ за 2022 г. – 58,1 млн. лв. За периода са отчетени 25,0 млн. лв. текущи разходи и 0,7 млн. лв. капиталови разходи. Средствата са усвоени за реализирането на основните цели и дейности на БНР по подготовката, създаването и разпространението на национални и регионални програми съгласно разпоредбите на Закона за радиото и телевизията. В разпределението на разходите по бюджета на БНР е включен преходният остатък за 2021 г. (съгл. чл. 70, ал. 6 от Закона за радиото и телевизията) в размер на 2,5 млн. лева.

Общо утвърдените с чл. 49, т. 1 от ЗДБРБ за 2022 г.  ***бюджетни взаимоотношения на БНР с централния бюджет*** за 2022 г. са в размер на 55,7 млн. лв., в т.ч. 3,9 млн. лв. по чл. 70, ал. 4, т. 2 от Закона за радиото и телевизията. За отчетния период е усвоена сума в размер на 27,5 млн. лв. или 49,3 % от размера на определените със ЗДБРБ за 2022 г. бюджетни взаимоотношения на БНР с централния бюджет.

**Приходите на Българската телеграфна агенция (БТА)** към 30.06.2022 г. са 0,4 млн. лв. или 148,5 % спрямо предвидените за годината, като това са основно постъпления от продажба на информационни продукти и услуги.

Отчетените **разходи на БТА** за периода са 4,6 млн. лв., което е 43,9 % от годишния разчет за 2022 г., като основен дял имат разходите за персонал и за капиталови разходи за осигуряване на съвременна техника за безвъзмездното разпространение на информацията.

Общо утвърдените ***бюджетни взаимоотношения на БТА с централния бюджет*** за 2022 г. са в размер на 10,1 млн. лв. За отчетния период е усвоена сума в размер на 4,9 млн. лв. или 48,1 % от средствата, определени за БТА със ЗДБРБ за 2022 година.

Министерство на финансите, август 2022 г.

1. Обхваща държавния бюджет и бюджетите на общините, социалноосигурителните фондове, ДВУ, БАН, БНР, БНТ, БТА, бюджетите по чл.14, ал.4 от ЗПФ, както и сметките за средствата от ЕС и сметките за чужди средства на бюджетните организации. Данните за текущата година са на база месечни отчети, а тези за предходната година - на база тримесечни отчети на ПРБ. [↑](#footnote-ref-2)
2. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-3)
3. Разчети към ЗДБРБ за 2022 г. (ДВ, бр. 18 от 04.03.2022 г., изм. и доп. ДВ., бр. 52 от 05.07.2022 г.). [↑](#footnote-ref-4)
4. Обхватът на показателя фискален резерв е в съответствие с §1, т. 41 от Допълнителните разпоредби на Закона за публичните финанси. [↑](#footnote-ref-5)
5. Държавният бюджет включва централен бюджет, бюджетите на НС, съдебната власт, министерствата и ведомствата. [↑](#footnote-ref-6)
6. Поради извършено закръгление в млн. лв., някои сумарни позиции в Таблица №1 и в текста не се изчерпват от съставните им числа. [↑](#footnote-ref-7)
7. Разчети към ЗДБРБ за 2022 г. (ДВ, бр. 18 от 04.03.2022 г., изм. и доп. ДВ., бр. 52 от 05.07.2022 г.). [↑](#footnote-ref-8)
8. В позицията "Резерв за непредвидени и неотложни разходи" се посочват само данните по разчет. Разходите по отчет се отразяват по съответните разходни позиции, към които се отнасят извършените разходи. [↑](#footnote-ref-9)